“SETIAUSAHA YANG CUAI, SAYA YANG KENA”…OOHHHH…IA KE?

Bekas Timbalan Perdana Menteri Datuk Seri Dr Ahmad Zahid Hamidi memberitahu Mahkamah Tinggi hari ini bahawa bekas setiausaha eksekutifnya telah melakukan pelbagai kecuaian dalam mengendalikan pengurusan kewangan peribadinya dan Yayasan Akalbudi (YAB).
Ahmad Zahid, 69, berkata Mejar Mazlina Mazlan @ Ramly telah melakukan kecuaian antaranya gagal memahami dan membaca penyata kad kredit miliknya sehingga menyebabkan pembayaran kad kredit yang dibuat oleh bekas setiausaha eksekutifnya itu tidak mencukupi dan berlebihan.
“Kesalahan yang dibuat oleh Mazlina termasuk membuat bayaran kad kredit secara berlebihan sebanyak RM71,283 sedangkan jumlah yang perlu dibayar adalah RM65,153.32. Selain itu dia (Mazlina) terkurang menjelaskan bil kad kredit dan hanya membayar RM2,600, walhal dia sepatutnya membayar RM64,668.24,” katanya ketika membacakan penyataan saksi pada hari ketiga prosiding membela diri atas 47 pertuduhan membabitkan pecah amanah, rasuah dan pengubahan wang haram.
Beliau berkata Mazlina telah memberi keterangan di mahkamah bahawa beliau tidak tahu, tidak pasti dan tidak ingat berkenaan pengurusan bil-bil kad kreditnya selain mengaku cuai dalam mengendalikan perbelanjaan kad tersebut.
“Sebagai banker (jurubank) yang terlatih dan berpengalaman, saya menyatakan bahawa sekiranya saya tahu Mazlina berkelakuan sebegini saya tidak akan memberi kebenaran dan akan memberhentikan perbuatannya serta-merta,” katanya.
Kepada soalan peguamnya Datuk Ahmad Zaidi Zainal mengenai bagaimana Mazlina boleh mendapat jumlah lebihan dalam penyata kad kredit sehingga menyebabkannya membuat pembayaran lebih, Ahmad Zahid menjawab: “Inilah yang saya tak faham, kenapa bayar lebih dan kadang-kadang bayar kurang, ertinya ini cuai, yang kena saya. Adakah ini satu keadilan?
Ahmad Zahid berkata Mazlina tidak pernah menunjukkan penyata bulanan kad kredit kepadanya walaupun pernah diminta.
“Dia (Mazlina) kata akan memberi penyata kad kredit kepada saya dan dia akan ke pejabat saya, saya tunggu tetapi dia tidak datang dan buat-buat lupa, tiap kali tanya pelbagai alasan diberikan kepada saya.
“Yang Arif, saya seorang yang sangat sibuk… saya mengutamakan tugas untuk kementerian dan negara sebab itu saya tidak dapat mengesan berlakunya kecuaian oleh Mazlina dalam menguruskan kewangan peribadi saya dan Yayasan Akalbudi,” katanya.
Selain itu, Ahmad Zahid berkata Mazlina telah menggunakan cek milik YAB untuk membuat pembayaran kad kredit miliknya tanpa arahan, pengetahuan atau persetujuannya.
“Mazlina telah menggunakan cop tandatangan saya pada cek Yayasan Akalbudi untuk membayar kad kredit persendirian milik saya dan isteri (Datin Seri Hamidah Khamis) tanpa pengetahuan saya, sebaliknya cop tersebut sepatutnya digunakan untuk sijil-sijil penghargaan dan kad-kad perayaan.
“Saya tidak pernah mengarahkan Mazlina untuk menggunakan cek-cek Yayasan Akalbudi yang telah saya pratandatangan untuk tujuan selain daripada kegunaan kebajikan dan amal jariah Yayasan Akalbudi dan saya tidak pernah membenarkan Mazlina untuk menggunakan cop tandatangan atau cek pratandatangan bagi tujuan pembayaran kad kredit peribadi atau polisi insurans kenderaan saya,” katanya.
Ahmad Zahid juga tidak mengetahui bahawa terdapat cek-cek yang menggunakan cop tandatangan dan pratandatangan yang digunakan oleh Mazlina sepanjang 2013 sehingga 2016 dan sekiranya mengetahui perkara itu berlaku beliau akan terus memberhentikan wanita itu kerana telah menyalahguna cek yayasan tersebut.
“Disebabkan kegagalan-kegagalan Mazlina ini, saya terpaksa mengambil keputusan untuk melantik Tetuan Lewis & Co sebagai pemegang amanah kepada dana Yayasan Akalbudi,” katanya.
Ditanya Ahmad Zaidi, mengapa anak guamnya itu tidak mengambil tindakan terhadap Mazlina, sedangkan saksi pendakwaan ke-90 itu telah melakukan beberapa kesalahan.
“Saya seorang yang profesional… saya melayani pegawai-pegawai bawahan saya yang bertugas di bawah agensi dan jabatan bawah saya dengan profesional. Saya tidak pernah menurunkan pangkat mana-mana pegawai, sebaliknya saya memberikan nasihat dan panduan serta menaikan pangkat dengan cara tertentu supaya pegawai itu tidak lagi bertugas di pejabat atau kementerian yang saya ketuai.
“Biarpun Mazlina membuat kesilapan beberapa kali, namun sebagai seorang yang profesional, saya merasakan nasihat, panduan serta tunjuk ajar perlu diberikan. Saya menukar cara di mana saya menasihati seseorang pegawai itu kerana mereka merupakan aset kepada jabatan, agensi atau kementerian yang saya ketuai, dengan cara itu saya tidak menzalimi dan menganiaya atau merendah-rendahkan mana-mana orang dan tidak merosakkan kerjaya seseorang itu,” katanya.
Ahmad Zahid berdepan 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.
Pada 24 Jan lepas, mahkamah memerintahkan Ahmad Zahid membela diri terhadap kesemua pertuduhan selepas pihak pendakwaan berjaya membuktikan kes prima facie.
Perbicaraan di hadapan Hakim Datuk Collin Lawrence Sequerah bersambung esok.
 – Bernama

0

0

votes
Article Rating
Kongsikan artikel ini


“SKANDAL 1MDB TIDAK SELESAI SELAGI PELAKUNYA TIDAK DIHUKUM”

Ketua Pesuruhjaya Suruhanjaya Pencegahan Rasuah Malaysia (SPRM), Azam Baki berkata, pelaku skandal 1MDB mesti dibawa ke muka pengadilan atas tindakan “jahat” mereka.
Dalam ucaptama pada Forum Pencegahan Rasuah Malaysia 2022, beliau menegaskan masih ada kerja yang perlu dilakukan sebelum skandal itu boleh diselesaikan.
“Tugas belum selesai. Rakyat Malaysia mesti menuntut akauntabiliti penuh ke atas setiap sen yang dilaburkan dalam 1MDB.
“Diharap orang ramai yang berada di sini turut sama menyeru setiap pelaku jenayah ini didakwa atas perbuatan jahat mereka,” katanya.
Azam menegaskan bahawa pengalaman Malaysia dalam mendapatkan semula sejumlah besar aset dipuji pelbagai pihak sekali gus menyebabkan pegawai SPRM berkongsi pengalaman tidak ternilai mereka di platform antarabangsa.
Katanya, pada 2020 dan 2021, SPRM mendapatkan semula kompaun dan penyelesaian berjumlah RM19.11 bilion, termasuk penghantaran pulang hasil jenayah berhubung 1MDB.
Azam berkata, agensi itu membuka 829 kertas siasatan yang membawa kepada 851 penahanan pada 2021.
Menurutnya, dalam empat bulan pertama tahun ini, SPRM membuka 376 kertas siasatan yang membawa kepada 415 penahanan.
Katanya, semasa penularan pandemik, SPRM juga sentiasa sibuk dengan siasatan berkaitan Covid-19.
“Kita tidak pernah mendedahkannya sebelum ini tetapi SPRM sedang menyiasat rasuah dalam perolehan perkhidmatan perubatan dan salah guna kuasa dalam menyalurkan bantuan serta pakej rangsangan.”
Katanya, SPRM turut menyiasat penipuan berhubung pemalsuan peralatan perlindungan perubatan seperti pelitup muka dan sarung tangan serta rasuah penguat kuasa yang menyelia perintah kawalan pergerakan (PKP).
“Menyedihkan walaupun dalam pandemik ini…beberapa pembelian ini dicemari rasuah. Ini menunjukkan ada sesetengah orang tidak bertanggungjawab yang mengambil kesempatan mendapatkan duit secara haram daripada kesakitan dan keadaan malang orang lain.
Sumber –
https://www.freemalaysiatoday.com/category/bahasa/tempatan/2022/05/24/tugas-belum-selesai-pelaku-1mdb-perlu-didakwa-kata-bos-sprm/

0

0

votes
Article Rating
Kongsikan artikel ini


KENAPA GENG SAIFUDDIN MULA KELUAR GRUP WHATSAPP?

Sebagaimana diumumkan oleh Pengerusi Jawatankuasa Pemilihan Parti atau JPP, Dr. Zaliha Mustafa semalam, keputusan rasmi berkenaan pemilihan PKR kali ini hanya akan diumumkan pada 29 Mei ini.
Ia selepas beberapa cabang yang diarah mengadakan mesyuarat semula akan selesai berbuat demikian pada Sabtu, 28 Mei.
Yang paling menarik dalam pemilihan PKR kali ini tentunya perebutan jawatan Timbalan Presiden antara Rafizi Ramli dengan Saifuddin Nasution Ismail.
Selain kedua-dua calon aktif berkempen secara fizikal dengan turun ke negeri-negeri bertemu ahli sejak hampir sebulan yang lalu, kempen melalui media sosial juga dilihat begitu paling aktif sekali.
Barangkali keadaan itu ada kaitan dengan pengundian dalam pemilihan PKR yang turut terbahagi kepada dua – undi fizikal dan undi atas talian.
Terkedepan sekali kempen dalam media sosial ialah melalui Grup Whatsapp yang diwujudkan dengan pelbagai nama.
Dalam Grup Whatsapp itu mereka yang pro Rafizi dan Saifuddin saling berlumba menyebarkan maklumat, mempengaruhi dan melakukan provokasi demi memperolehi undi.
Dengan itu, sejak kempen bermula lebih sebulan lalu, banyak sekali Grup Whatsalp diwujudkan sebagai medium kempen.
Dalam beberapa Grup Whatsapp yang ada geng Rafizi dan Saifuddin di dalamnya, perbincangan dan berbalas maklumat ternampak begitu meriah sekali sehingga lewat malam pun ada saja maklumat yang disebarkan.
Kerap juga sehingga berlaku berbalas hujah yang keras antara dua kumpulan itu demi mempertahankan calon pujaan masing-masing.
Sebenarnya, jika semua itu diterima dengan hati terbuka dan dalam semangat meraikan setiakawan meraikan pertandingan, itulah indahnya demokrasi dan ketika adanya pemilihan.
Tetapi, sejak dua tiga hari lalu, apa yang berlaku ialah ramai mereka yang diketahui pro Saifuddin dilihat tiba-tiba meninggalkan beberapa Grup Whatsapp yang telah mereka sertai sejak sekian lama.
Menerusi tinjauan dengan beberapa rakan, fenomena yang sama juga turut berlaku dalam Grup-Grup Whatsapp peringkat negeri yang di dalamnya ada penyokong kedua-dua belah pihak.
Kenapakah geng Saifuddin mula bertindak demikian?
Apakah mereka sudah terbau tanda-tanda kekalahan?
Bagaimanapun, bukankah keputusan rasmi belum lagi diumumkan?
Sepatutnya relakslah dulu, bukankah ini cuma pertandingan dalam parti saja?
Namun, jika tindakan keluar Grup Whatsapp itu dilakukan kerana mereka percaya Saifuddin akan menang menewaskan Rafizi, apakah pula alasannya?
Apakah geng Saifuddin sudah tidak mahu lagi berkomunikasi dan bercampur dengan ahli-ahli PKR sendiri, terutama penyokong Rafizi?
– ShahbudinHusin 25/05/2022.

0

0

votes
Article Rating
Kongsikan artikel ini


PERSOALANNYA ADA ATAU TIDAK ZAHID HAMIDI TINGGALKAN BUKU CEK AKAUN PERIBADINYA KEPADA PEMBANTUNYA?

Bekas timbalan perdana menteri Datuk Seri Dr Ahmad Zahid Hamidi memberitahu Mahkamah Tinggi hari ini bahawa baki wang dalam akaun peribadinya lebih daripada mencukupi untuk membayar kad kredit miliknya tanpa menggunakan dana Yayasan Akalbudi (YAB).
Ahmad Zahid, 69, berkata akibat kecuaian bekas setiausaha eksekutifnya, Mejar Mazlina Mazlan @ Ramly, wanita itu telah membayar kad kredit peribadinya menggunakan cek yayasan itu.
“Baki setiap bulan dalam akaun peribadi saya lebih daripada mencukupi untuk membayar kad-kad kredit peribadi saya,” katanya.
Beliau berkata demikian ketika disoal peguamnya Hamidi Mohd Noh semasa membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.
Kepada soalan Hamidi, mengapa Mazlina menggunakan cek YAB untuk menjelaskan bil kad kredit berkenaan, Ahmad Zahid berkata Mazlina telah melakukan kecuaian dengan membayar kad kredit menggunakan cek YAB.
“Mazlina dalam keterangannya di mahkamah sebelum ini juga mengakui telah melakukan kecuaian yang mana dia tidak tahu, tidak pasti dan tidak ingat berkenaan pengurusan bil-bil kad kredit,” katanya.
Terdahulu, Ahmad Zahid dirujuk dengan baki wang dalam akaun Maybank miliknya antara 2014 hingga 2016 yang menunjukkan baki minimum sebanyak RM100,000 dan maksimum RM600,000 manakala bil kad kreditnya minimum RM600 dan maksimum RM215,000, dalam tempoh sama.
Pada perbicaraan sebelum ini, Ahmad Zahid memberitahu mahkamah bahawa Mazlina yang diamanahkan untuk menjaga akaun peribadinya dan YAB, melakukan pelbagai kecuaian antaranya gagal memahami dan membaca penyata kad kredit miliknya sehingga menyebabkan pembayaran kad kredit tidak mencukupi dan berlebihan.
Bagi 12 pertuduhan pecah amanah, Ahmad Zahid didakwa menggunakan dana YAB untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.
Ahli Parlimen Bagan Datuk itu didakwa melakukan perbuatan itu di Affin Bank Berhad, cawangan Jalan Bunus, Off Jalan Masjid India di Kuala Lumpur, antara 13 Jan 2014 dan 23 Dis 2016.
Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.
Perbicaraan di hadapan Hakim Datuk Collin Lawrence Sequerah bersambung.
 – Bernama.
Sumber –
https://m.malaysiakini.com/news/622384

0

0

votes
Article Rating
Kongsikan artikel ini


HARGA BARANG NAIK DAN RAKYAT SEDANG MARAH, PRU15 TIDAK SESUAI DIADAKAN TAHUN INI

Ketika ini rata-rata rakyat sedang mengeluh dan marah berikutan kenaikan kos sara hidup dan peningkatan harga banyak barang-barang keperluan seharian.
Ayam, sayur, ikan, minyak masak dan hampir semua barangan keperluan harian sedang menggila kenaikannya, walhal rakyat baru saja pulih untuk meneruskan hidup kesan daripada Covid19 mewabak lebih dua tahun lamanya.
Sementara kita tahu kerajaan sedang berusaha dengan pelbagai cara untuk mengatasi permasalahan tersebut, juga disedari menurunkan harga barang bukanlah boleh dilakukan dalam tempoh sehari dua.
Ia biasanya akan memakan masa beberapa bulan kerana kenaikan itu mempunyai hubung kait dengan penawaran dan permintaan serta bagaimana untuk meningkatkan bekalan di pasaran.
Maka itu, dalam bulan-bulan tetdekat ini dan sementara harga barangan keperluan belum begitu stabil, rakyat pada hakikatnya sedang dalam keadaan marah, mengeluh dan tidak puas hati terhadap kerajaan.
Apabila harga barang naik, darah rakyat pun akan segera menaik juga.
Di ketika rakyat marah, mengeluh dan tidak puas hati ini, perkara yang paling tidak harus dilakukan oleh kerajaan ialah mengadakan pilihan raya.
Pilihan raya hanya wajar diadakan apabila rakyat dalam keadaan selesa, puas hati dengan gembira dengan kerajaan.
Kecuali jika kerajaan memang sengaja mahu menempah kekalahan dan barangkali sudah bosan jadi kerajaan, barulah sesuai mengadakan pilihan raya ketika rakyat sedang marah itu.
Tetapi, sudah tentu tiada mana-mana kerajaan di dunia ini mahu kalah dalam pilihan raya semata-mata kerana sudah bosan jadi kerajaan.
Tidak terkecuali dengan kerajaan sedia ada di negara kita yang tidak mahu kalah pilihan raya dan Ismail Sabri Yaakob juga pastinya belum bosan untuk terus jadi Perdana Menteri, maka beliau tidak seharusnya tergesa-gesa mahu membubarkan Parlimen.
Biar pun sedang didesak dan diasak oleh pimpinan partinya sendiri iaitu UMNO agar segera membubarkan Parlimen dan mengadakan pilihan raya, Ismail Sabri mesti lebih bersabar dan bertenang menangani desakan serta asakan tersebut.
Sebaiknya hentikan seketika untuk melayan desakan UMNO itu kerana sebagaimana diketahui umum, sesetengah mereka itu berbuat demikian kerana hanya mahu menyelamatkan diri berikutan ketika ini sedang berdepan perbicaraan di mahkamah.
Berbanding mereka yang mahu memikirkan untuk menyelamatkan diri sendiri, Ismail Sabri punya tanggungjawab lebih besar iaitu ingin menyelamatkan kerajaan dan menyelesaikan masalah rakyat terlebih dahulu.
Dengan yang demikian, PRU15 sebenarnya lebih sesuai diadakan pada tahun depan, bukan tahun ini.
Rakyat sendiri secara umumnya lebih sedia berdepan PRU pada tahun 2023 berbanding 2022 yang penuh sengsara dan kegetiran dalam mereka meneruskan kehidupan sekarang ini. –
ShahbudinHusin 26/05/2022.

0

0

votes
Article Rating
Kongsikan artikel ini


“PAGI ANWAR LETAK JAWATAN, TENGAHARI TUN M TAWAR DIRI JADI PENGGANTI”

Seorang bekas duta bernama Dennis Ignatius yang sering menulis Hal Ehwal politik Malaysia telah menulis sepucuk surat Terbuka kepada Dato’ Seri Anwar Ibrahim bertarikh 24 Mei 2022.
Dalam surat Terbukanya itu, beliau menggesa supaya Anwar Ibrahim meletakkan jawatan demi memberi laluan pemimpin-pemimpin muda seperti Rafizi Ramli, Nurul Izzah Anwar, Hannah Yeo dan Syed Saddiq.
Surat Terbuka yang ditulis dalam Bahasa diplomatic itu lupa Satu hakikat, atau sengaja buat tidak nampak.
Kalau Anwar Ibrahim meletakkan jawatan sekarang dalam Parti Keadilan dan Pengerusi Pakatan Harapan (PH), sudah pasti akan wujud vakum atau kelompangan dalam Blok Pembangkang.
Dennis Ignatius seorang liberal yang mengkagumi Tun Dr Mahathir Mohamad tentu tidak naif dengan cadangannya minta Anwar Ibrahim meletak jawatan.
Pagi ini Anwar Ibrahim meletak jawatan, misalannya, tengahari nanti akan muncul semula Tun Dr Mahathir Mohamad menawarkan diri untuk mengetuai Blok Pembangkang.
Adakah ini yang Dennis Ignatius impikan?
Hassan Abdul Karim
Ahli Parlimen Pasir Gudang
26 Mei 2022 (Khamis)

0

0

votes
Article Rating
Kongsikan artikel ini


ZURAIDA KELUAR BERSATU, KERAJAAN HILANG MAJORITI TIDAK BERLAKU

Spekulasi serta andaian beberapa pihak bahawa Ismail Sabri Yaakob dan kerajaannya akan hilang majoriti berikutan tindakan Zuraida Kamaruddin keluar daripada Bersatu untuk menyertai Parti Bangsa Malaysia (PBM) sebenarnya adalah tidak tepat.
Ini kerana, meskipun Zuraida memaklumkan akan berbincang dengan Perdana Menteri mengenai perletakan jawatannya sebagai Menteri Perusahaan Perladangan dan Komoditi, beliau dalam masa yang sama turut menegaskan akan tetap bersama dan menyokong kerajaan sedia ada pimpinan Ismail Sabri.
Sokongan yang sah kepada Perdana Menteri oleh seseorang itu adalah atas kedudukannya sebagai Ahli Parlimen, bukan kerana letak jawatan daripada kabinet.
Yang mungkin berlaku selepas ini hanyalah Zuraida akan hilang jawatan menterinya berikutan perlantikannya sebelum ini adalah atas kouta Bersatu.
Kekosongan yang ditinggalkan Zuraida itu sudah pasti akan diisi oleh pemimpin Bersatu dan Mahiaddin tidak mungkin menunggu lama untuk menamakan calon pengganti itu.
Penegasan Zuraida yang melompat parti daripada Bersatu untuk menyertai PBM, tetapi kekal menyokong Ismail Sabri dengan sendirinya menyebabkan kedudukan majoriti kerajaan tidak tergugat apa-apa.
Dengan perletakan jawatan Zuraida sebagai menteri dan kedudukannya pula diganti oleh pemimpin lain daripada Bersatu, Ismail Sabri bukan saja boleh terus kekal di jawatannya, malah bebas pula melantik Ahli Parlimen Ampang itu memegang apa-apa jawatan lain seperti menerajui GLC, agensi kerajaan dan sebagainya untuk memblas budi sokongannya kepada kerajaan.
Jika Zuraida dilantik mengetuai GLC misalnya, beliau akan menuruti langkah Ahli Parlimen Julau, Larry Sg yang juga sebelum ini keluar PKR dan kini bersama PBM, tetapi menyokong kerajaan yang telah dilantik sebagai Pengerusi Majlis Minyak Sawit Malaysia atau MPOC.
Hal yang sama juga berlaku sebagaimana Khairuddin Attakiri, Ahli Parlimen Kuala Nerus yang mengumumkan keluar Pas, namun kekal menyokong kerajaan pimpinan Ismail Sabri.
Hakikatnya, kedudukan seseorang itu yang berubah parti tidak akan menjejaskan majoriti kerajaan kerana yang diambil kira ialah sokongannya sebagai Ahli Parlimen.
Cuma, tindakan Zuraida melompat parti di saat-akhir penggubalan Akta Lompat Parti sedang dalam proses akhir untuk dibentangkan di Parlimen dengan jelas memperlihatkan akta tersebut begitu penting untuk diwujudkan di negara ini.
Tiada alasan lagi untuk menangguhkannya jika kita ingin melihat dunia politik lebih bermaruah dan tidak dicemari dengan fenomena “asal hujan saja mesti ada katak-katak yang ghairah ingin melompat”.
Cukuplah setakat ini dan biarlah Zuraida menjadi “katak terakhir” yang bebas melompat untuk mencari kenikmatan lain. –
 ShahbudinHusin 26/05/2022..

0

0

votes
Article Rating
Kongsikan artikel ini


KELUAR BERSATU DAN MASUK PBM, ZURAIDA SEKADAR MEMINDAHKAN ‘KUBUR POLITIKNYA’

Keputusan Zuraida Kamaruddin meninggalkan Bersatu dan menyertai Parti Bangsa Malaysia (PBM), selain tidak mengejutkan dan sudah dijangka, ia juga tidak menukar hakikat masa depannya yang sedia gelap kepada terang-benderang.
Ia turut tidak menukar imej politik dirinya yang dilabel pengkhianat sejak meninggalkan PKR kepada wanita srikandi berhati suci.
Apatah lagi, dalam Bersatu yang disertainya sebaik keluar PKR, beliau tidak terkecuali terpalit dengan masalah disiplin dengan tidak hadir mesyuarat sebanyak beberapa kali sehingga diberikan surat tunjuk sebab atas perlakuan buruknya itu.
Apakah pemimpin berimej pengkhianat dan tidak mengenang budi seperti itu mampu lagi menambat hati rakyat?
Realitinya, jika melalui PKR yang memberinya ruang membina nama pun dikhianatinya, kemudian lompatan ke dalam Bersatu yang membolehkannya mempunyai tempat bernaung sambil mengekalkan kedudukan dalam kerajaan juga tidak dihargai, penyertaan ke dalam PBM sama sekali tidak mengubah apa-apa tentang gambaran dirinya di mata umum.
Zuraida yang sekarang menjawat jawatan Menteri Perusahaan Perladangan dan Komoditi dan mungkin hilang jawatan kabinetnya itu tidak lama lagi, tetap dilihat sebagai politikus berwatak hitam yang teramat sukar untuk rakyat terus memberinya kemenangan, bukan saja di Ampang, malah di mana-mana juga kawasan yang dipilihnya untuk bertanding dalam PRU15 akan datang.
Sikap khianatnya itu akan terus diingati rakyat dan begitu mustahil rakyat mahu memberinya undi lagi yang jika itu dilakukan, bererti memungkinkannya berlaku khianat lagi.
Bak pesan orang tua-tua, anjing yang biasa menggigit tulang akan terus menjadikan tulang sebagai santapan untuk kekal kenyang.
Dengan itu, berdasarkan tinjauan serta dapatan secara umum bahawa sejak mengkhianati PKR bersama Azmin Ali dan gerombolan lainnya, beliau telah ditolak dan sukar untuk mengekalkan kerusi Ampang yang dimenanginya sejak beberapa penggal lalu, bahkan tidak jufa cerah di mana-mana kawasan yang lain, perkara itu tidak berubah pun dengan tindakannya menyertai PBM.
Sama ada kekal bersama Bersatu atau kini menyertai PBM, jika Zuraida memilih untuk bertanding lagi, yang menunggunya tidak lain melainkan hanyalah kekalahan.
Menyertai PBM dan meninggalkan Bersatu tidak mungkin meletakkan Zuraida mampu mengekalkan status dirinya sebagai Ahli Parlimen melalui parti barunya itu.
Kubur politiknya sudah tersedia setakat PRU15 saja.
Ertinya dengan keluar Bersatu dan menyertai PBM sebagaimana diumumkannya semalam, Zuraida sekadar berpindah kubur saja.
Dulu, kubur politiknya ialah Bersatu dan kini berpindah ke PBM – namun mati tetap mati.
– ShahbudinHusin 27/05/2022.

0

0

votes
Article Rating
Kongsikan artikel ini


KERUSI MENTERI ZURAIDA KOUTA BERSATU, PEMIMPIN UMNO JANGANLAH POYO SANGAT…

Berikutan kenyataan Presiden Bersatu, Mahiaddin Md Yasin dan beberapa pemimpin parti itu yang lain bahawa kerusi menteri yang bakal dikosongkan oleh Zuraida Kamaruddin adalah milik Bersatu, ramai pemimpin UMNO tampil membidas dan menyanggah perkara itu.
Kata mereka, Bersatu tidak berhak bercakap mengenai kekosongan tersebut serta menuntut kerusi menteri itu kerana perlantikan jawatan kabinet adalah hak prerogatif Perdana Menteri, Ismail Sabri Yaakob menentukannya.
Jangan mendahului Perdana Menteri, kata mereka.
Ehh…ehh…ehhh…poyonya!!
Sementara memang diakui bahawa kuasa melantik menteri adalah hak Perdana Menteri, tapi dalam mana-mana kerajaan, tambahan lagi jika berbentuk campuran, kouta kepada parti tertentu tidak dapat dielakkan dan harus diakui.
Cuba bayangkan jika ada menteri UMNO sendiri yang meletak jawatan, apakah pemimpin UMNO akan bercakap dengan nada yang serupa atau mereka akan menuntut Ismail Sabri kekal memperuntukkannya kepada pemimpin daripada UMNO juga?
Begitu juga, jika menteri MCA atau MIC meletakkan jawatan, adakah pemimpin UMNO berani memberi amaran agar parti Cina dan India itu tidak menuntut dan mencalonkan pengganti, sebaliknya memberi hak sepenuhnya kepada Perdana Menteri melantiknya?
Dalam hal ini, Ismail Sabri pun tentu lebih faham bahawa memang kuasa beliau sebagai Perdana Menteri untuk melantik sesiapa saja sebagai menteri, namun konsep perkongsian kuasa dan hak parti lain pastilah juga dalam pertimbangan utama beliau.
Pemikiran dan pertimbangan Perdana Menteri tentu saja lebih ke arah kestabilan dan keharmonian kerajaan yang sedang dipimpinnya, bukan seperti pemimpin UMNO yang menyanggahnya kerana ada niat tidak baik di sebaliknya atau berharap pemimpin Bersatu tidak diberikan jawatan menteri itu.
Pemimpin UMNO berkenaan juga seperti cuba menyusahkan Ismail Sabri dan mahukannya bergaduh dengan Bersatu.
Hello…janganlah poyo sangat dan sedarlah sikit kerajaan sekarang dibentuk dengan semangat perkongsian kuasa!!
Nak poyo pun, sedarlah juga UMNO tidak menang pun dalam PRU14 lalu, cuma kemelut politik yang berlaku saja memberi ruang kepada mereka menikmati kuasa semula.
Lainlah kalau UMNO menang pilihan raya dan menguasai dua pertiga kerusi Parlimen misalnya, ketika itu barulah boleh cakap besar sikit.
Itu pun, kalau kerusi menteri yang memang kouta parti komponen lain, ia mestilah harus dihormati dan tidak diganggu.
Mahiaddin dan pemimpin Bersatu bukan saja betul apabila mengatakan kekosongan jawatan menteri yang bakal ditinggalkan Zuraida adalah milik mereka, bahkan tindakan demikian mencerminkan prinsip keharmonian untuk mengekalkan kestabilan kerajaan.
Cuma yang barangkali agak keterlaluan ialah kerana terlalu awal menuntut kerusi menteri yang belum pun lagi kosong sebenarnya.
Zuraida dalam kenyataannya hanya menyebut beliau akan berbincang dengan Perdana Menteri mengenai perletakan jawatannya sebagai Menteri Perusahaan Perladangan dan Komoditi susulan tindakannya keluar Bersatu untuk menyertai Parti Bangsa Malaysia atau PBM.
Setakat ini, selain pertemuan itu belum berlangsung lagi, juga tidak diketahui sama ada perletakan jawatannya itu diterima atau tidak oleh Ismail Sabri.
Meski hukum logiknya kekosongan yang ditinggalkan oleh Zuraida itu harus diisi oleh pemimpin Bersatu, seharusnya sabarlah dulu sehingga ia benar-benar sah kosong sebelum mahu menuntutnya.
Apa pun, reaksi Bersatu itu hanya mencerminkan mereka sedikit poyo berbanding pemimpin UMNO yang memang sah poyo dan tak sedar-sedar diri.
– ShahbudinHusin 28/05/2022.

0

0

votes
Article Rating
Kongsikan artikel ini


TIADA PEMIMPIN PH SEDIA BEKERJASAMA DENGAN MUHYIDDIN – ANWAR

Presiden PKR Anwar Ibrahim mengakui Pakatan Harapan (PH) pernah mengadakan pertemuan bersama Perikatan Nasional (PN) bagi menghadapi pilihan raya umum ke-15 (PRU15), namun tiada sebarang keputusan dicapai.
“Jadi jangan cakap dan beri gambaran bahawa PH sudah bersetuju untuk bekerjasama dengan PN bagi menghadapi PRU15 nanti,” kata Anwar, menurut laporan Sinar Harian.
Katanya, PH tidak pernah bersetuju dengan kerjasama tersebut, malah tiada pemimpin dalam gabungan itu menyambut cadangan dibuat Muhyiddin Yassin.
“Jadi kenapa kita mahu riuh rendah? Keputusan PH sebelum ini adalah kita mahu kuatkan jentera parti masing-masing dan PH.
“Kalau boleh, kita mahu mengadakan program jelajah seluruh negara semula. Jadi kita jangan biarkan kenyataan Muhyiddin mempengaruhi kita melainkan kita sambut cadangannya,” kata Anwar.
Anwar sebelum itu diminta mengulas mengenai wujudnya kebimbangan dalam kalangan pemimpin PH bahawa pengundi bukan Melayu akan beralih sokongan atau memboikot PRU15 jika cadangan kerjasama PH-PN menjadi kenyataan.
Sementara itu, Anwar mempertahankan jumlah 12% ahli PKR yang keluar mengundi pada pemilihan parti dengan membandingkannya dengan prestasi parti lain.
“Ada orang bangkitkan peratusan keluar mengundi untuk pemilihan PKR kali ini hanya 12%, sedangkan pada pemilihan 2018 hanya 10% sahaja.
“Sejumlah 12% itu mewakili 100,000 ahli. Saudara boleh sebut parti mana yang ahli secara individu keluar undi sebanyak itu,” katanya.
Pada 27 Mei, penganalisis dilaporkan berpendapat, pemilihan PKR tahun ini, yang menyaksikan hanya 12.32% daripada 1.1 juta ahli keluar mengundi, mungkin akan menimbulkan keraguan terhadap pemegang jawatan.
Azizuddin Mohd Sani daripada Universiti Utara Malaysia berkata, peratusan yang terlalu rendah itu juga menimbulkan persoalan terhadap jumlah sebenar keahlian PKR.
Menurut dokumen kiraan akhir yang dilihat FMT, hanya 137,803 daripada 1,118,423 ahli yang layak keluar mengundi secara fizikal atau dalam talian. Ini bagaimanapun tidak termasuk lapan bahagian yang perlu melalui pemilihan semula susulan gangguan pada pemilihan hujung minggu lepas.
Jumlah itu menunjukkan undian dalam talian disambut baik dengan 70,200 daripada 76,932 yang mendaftar mengundi, namun peratusan keluar mengundi secara fizikal hanya 59,483 daripada 1.1 juta ahli yang layak.
Jawatankuasa Pemilihan Parti menetapkan proses pengundian semula melibatkan 13 bahagian di lima negeri dijalankan semalam dan hari ini, iaitu lapan cabang yang mengalami masalah teknikal dan lima cabang melalui proses bantahan.
Sumber –
https://www.freemalaysiatoday.com/category/bahasa/tempatan/2022/05/28/pn-ph-bertemu-namun-tiada-persetujuan-mengenai-kerjasama-pada-pru15-kata-anwar/

0

0

votes
Article Rating
Kongsikan artikel ini


RAFIZI MENANG BERGAYA, KUASAI 11 NEGERI

KEDUDUKAN SEMASA CALON TIMBALAN PRESIDEN PKR MENGIKUT NEGERI
PAHANG
MOHD RAFIZI BIN RAMLI – 1,863
SAIFUDDIN NASUTION ISMAIL – 425
Majoriti 1,438
JOHOR
MOHD RAFIZI BIN RAMLI – 3,967
SAIFUDDIN NASUTION ISMAIL – 1,117
Majoriti 2,850
SABAH
MOHD RAFIZI BIN RAMLI – 6,814
SAIFUDDIN NASUTION ISMAIL – 8,585
Majoriti -1771
KEDAH
MOHD RAFIZI BIN RAMLI – 4,847
SAIFUDDIN NASUTION ISMAIL – 2,724
Majoriti 2,123
KELANTAN
MOHD RAFIZI BIN RAMLI – 3,107
SAIFUDDIN NASUTION ISMAIL – 2,107
Majoriti 1,000
SELANGOR
MOHD RAFIZI BIN RAMLI – 25,449
SAIFUDDIN NASUTION ISMAIL – 22,101
Majoriti 3,348
NEGERI SEMBILAN
MOHD RAFIZI BIN RAMLI – 5,556
SAIFUDDIN NASUTION ISMAIL – 2,905
Majoriti 2,651
MELAKA
MOHD RAFIZI BIN RAMLI – 2,762
SAIFUDDIN NASUTION ISMAIL – 1,324
Majoriti 1,438
WILAYAH PERSEKUTUAN
MOHD RAFIZI BIN RAMLI – 2,908
SAIFUDDIN NASUTION ISMAIL – 1,437
Majoriti 1,471
PULAU PINANG
MOHD RAFIZI BIN RAMLI – 2,926
SAIFUDDIN NASUTION ISMAIL – 2,708
Majoriti 218
PERAK
MOHD RAFIZI BIN RAMLI – 6,213
SAIFUDDIN NASUTION ISMAIL – 2,201
Majoriti 4,012
PERLIS
MOHD RAFIZI BIN RAMLI – 593
SAIFUDDIN NASUTION ISMAIL – 769
Majoriti -167
TERENGGANU
MOHD RAFIZI BIN RAMLI – 1,259
SAIFUDDIN NASUTION ISMAIL – 791
Majoriti 468
KEDUDUKAN TERKINI KESELURUHAN
MOHD RAFIZI BIN RAMLI – 66,877
SAIFUDDIN NASUTION ISMAIL – 48,153
MAJORITI 18,724
*Setakat ini keputusan pengundian di Sarawak belum lagi diperolehi.

0

0

votes
Article Rating
Kongsikan artikel ini


TAK ADA ISU KITA PATUT SERABUT KEPALA BILA ISMAIL SABRI, TUN M DAN AZMIN SAMA2 ADA DI JEPUN

Sejak beberapa hari lalu lagi apabila diberitakan Perdana Menteri, Ismail Sabri Yaakob dan Tun Mahathir Mohamad serta beberapa menteri sama-sama berada di Jepun, ada yang membuat spekulasi serta tafsiran bahawa suatu rancangan politik telah berlaku di sana.
Apatah lagi, antara menteri yang turut berada di Jepun itu ialah Azmin Ali dan Saifuddin Abdullah, dua bekas pemimpin PKR yang terlibat dalam komplot Langkah Sheraton yang menyebabkan kejatuhan kerajaan PH sebelum ini.
Seolah-olah dengan adanya mereka itu di Jepun bersama Ismail Sabri dan Tun Mahathir, satu lagi gerakan jatuh-menjatuh yang bakal menggegarkan politik negara akan berlaku tidak lama lagi.
Gerakan politik yang diandaikan itu bukan saja disebut-sebut melibatkan kedudukan UMNO, Ismail Sabri dan kerajaan sedia ada, malah juga diribut-ributkan untuk matlamat yang lebih besar iaitu menghuru-harakan PKR serta PH, sekaligus menghalang kemaraan Anwar Ibrahim.
Turut dikaitkan dalam gerakan itu ialah melibatkan Ahmad Zahid Hamidi dan Najib Razak, dua tokoh utama UMNO yang sering disebut sebagai kluster mahkamah.
Mendengar cerita-cerita yang disampaikan itu, disertai dengan pelbagai coretan berbentuk andaian di media sosial, sekali imbas memanglah nampak menyeronokkan dan boleh membuatkan kita terpedaya.
Lantas itu, kita pula mungkin menyambung dengan bercerita pula kepada pihak lain atau menyebarkan-luaskan lagi semua tulisan berkenaan dengannya.
Sebenarnya jangan kita sakit kepala mengandaikan akan berlaku sesuatu gerakan politik Malaysia di Jepun hanya disebabkan ada beberapa sosok sedang berada di negara tersebut.
Mereka hanya kebetulan saja sama-sama berada di Jepun, bukan dirancang dan malah mungkin tidak sempat pun berbual-bual hal politik Malaysia di sana.
Ismail Sabri dan rombongan yang disertai beberapa menteri seperti Azmin, Saifuddin, Shahidan Kassim, Ahmad Faizal Azumu atau Peja adalah dalam rangka lawatan rasmi ke Jepun selama lima hari.
Jadual mereka padat dengan pelbagai program yang telah diatur seperti perbincangan sesama pemimpin kerajaan, berjumpa sektor korporat, ahli perniagaan dan sebagainya.
Azmin sebagai menteri MITI manakala Saifuddin selaku Menteri Luar Negeri biasanya memang diperlukan dalam lawatan Perdana Menteri ke luar negara.
Dalam waktu yang sama, semasa lawatannya itu, Ismail Sabri selaku Perdana Menteri telah dijemput untuk menyampaikan ucaptama dalam Persidangan Nikkei, suatu acara tahunan yang diadakan sejak tahun 1995 lagi.
Tun Mahathir pula berada di Jepun kerana kerana memang dijemput untuk menyampaikan ucaptama dalam persidangan tersebut dan sebagaimana kita tahu, bekas Perdana Menteri itu adalah jemputan khas setiap tahun untuk menyampaikan idea dan buah fikirannya dalam Persidangan Nikkei.
Jepun begitu tertarik dengan Tun Mahathir sejak beliau melancarkan dasar pandang ke timur bermula tahun 1982.
Semasa di Jepun dan menyertai Persidangan Nikkei, jadual berucap antara Ismail Sabri dan Tun Mahathir adalah di hari yang berlainan, bukan hari yang sama.
Ismail Sabri hanya sempat berjumpa Tun Mahathir di majlis makan malam sempena Persidangan Nikkei yang diadakan sebelum persidangan bermula sekadar untuk bersalam dan bertanya khabar.
Menteri-menteri yang ikut rombongan Perdana Menteri turut sama hadir dalam majlis makan malam itu.
Apakah hanya kerana mereka bersalam dan bertanya khabar, seterusnya gambar-gambarnya bertebaran di media sosial, maka boleh ditafsirkan telah wujud suatu gerakan politik melibatkan Malaysia?
Adoyaiii….
Untuk melakukan sesuatu gerakan politik, tidak perlu pun sesiapa sampai pergi ke Jepun kerana ia boleh dilakukan di Malaysia tanpa heboh-heboh dan tanpa ada sesiapa mengambil gambarnya.
Untuk itu, langsung tidak ada isu bila Ismail Sabri, Tun Mahathir, Azmin dan lain-lain menteri didapati sama-sama berada di Jepun beberapa hari lalu.
Ia cuma kebetulan dan hanya memeningkan kepala sendiri apabila kita turut serabut kepala mengandaikan yang bukan-bukan di sebalik kebetulan itu.
Tengok mereka ada di Jepun, lebih baik kita ambil kesempatan minum hijau Jepun atau makan sushi untuk menjaga kesihatan daripada mengaitkannya dengan politik yang mungkin meningkatkan lagi tekanan darah sedia ada.
– ShahbudinHusin 29/05/2022.

0

0

votes
Article Rating
Kongsikan artikel ini


KEMENANGAN RAFIZI TIUPAN UDARA SEGAR DALAM PKR

1. Kemenangan Mohd Rafizi Ramli yang hampir sahih sebagai Timbalan Presiden PKR meniupkan udara segar kepada parti itu dan sepatutnya memberi ilham kepada semua parti politik mengambil langkah “mempermudahkan” kepemimpinan masing-masing.
2. DAP telah mempelopori proses ini pada pemilihan Mac lalu yang menyaksikan bekas Menteri Pengangkutan, Anthony Loke Siew Fook mengambil alih jawatan Setiausaha Agong, iaitu jawatan utama parti tersebut, Lim Guan Eng menjadi Pengerusi dan Lim Kit Siang mengundurkan diri.
3. Maklumat daripada laman web khas PKR mengenai pemilihan pucuk pimpinan 2022, menunjukkan yang Rafizi mendahului Saifuddin Nasution Abdullah dengan jurang yang luas. Saifuddin adalah Setiausaha Agong PKR.
4. Media massa melaporkan setakat jam 9.30 malam tadi, berdasarkan keputusan yang dikongsi di laman web rasmi Pemilihan PKR, Rafizi mendapat sebanyak 66,359 undi daripada kebanyakan cabang di negeri-negeri manakala Saifuddin memperoleh 47,986.
(https://pemilihankeadilan2022.com/keputusan-pemilihan-keadilan-2022/)
5. Kekalahan beberapa orang pemimpin kanan yang seangkatan dengan Anwar Ibrahim memberi gambaran jelas yang ahli parti itu mahu kepemimpinan yang lebih muda dan mengurangkan pergantungan kepada kepemimpinan veteran.
6. Rasanya, setelah memberi kemenangan tanpa tentangan kepada Anwar sebagai Presiden, pemilih berasa lebih bebas dan selesa untuk memilih sesiapa saja yang mereka suka untuk jawatan Timbalan Presiden dan seterusnya.
7. Dalam konteks ini, Saifuddin yang dilihat sebagai terlalu akrab dan setia kepada Anwar berada dalam keadaan yang tidak menguntungkan walaupun jasa beliau kepada PKR dan Pakatan Harapan jauh mengatasi Rafizi.
8. Saya harap beliau masih mempunyai peranan penting dalam PKR dan politik nasional menjelang pilihan raya umum ke-15 ini dan Rafizi pula boleh menarik Undi 18.
9. Umno/BN dan parti-parti yang bersekongkol dengannya wajib dihalang daripada mengekalkan kuasa yang mereka peroleh melalui rampasan kuasa dan tipu helah.
10. Kegilaan kuasa kepemimpinan Umno, khususnya kluster mahkamah dan kleptokrat, ini jelas apabila mereka memanggil Perhimpunan Agung Khas 15 Mei lalu semata-mata bagi meminda Perlembagaan supaya pemilihan parti ditangguhkan sehingga lepas PRU nanti.
Wallahuaklam.
A Kadir Jasin
Tokoh Wartawan Negara.

0

0

votes
Article Rating
Kongsikan artikel ini


KEMENANGAN BESAR SAYA KERANA AKAR UMBI MAHU PKR KEMBALI KE LANDASAN REFORMASI – RAFIZI

Saya mengucapkan terima kasih dan rasa terhutang budi kepada semua anggota KEADILAN yang telah melaksanakan tanggungjawab memilih barisan pimpinan kanan bagi sesi 2022 – 2025.
Pemilihan kali ini berlangsung pada masa parti berada di persimpangan yang bakal mencorakkan arus politik negara untuk sedekad akan datang.
Kemunculan KEADILAN sejak era reformasi banyak membentuk kematangan politik rakyat. KEADILAN tidak sentiasa menang pilihanraya tetapi idea yang dibawa selalu menjadi titik tolak perubahan politik negara.
KEADILAN menzahirkan politik progresif pelbagai kaum sejak 1999 di kala idea itu mendahului zamannya. Walaupun tidak berjaya pada awalnya, keyakinan anggota parti kepada idea politik progresif pelbagai kaum membawa kepada perubahan besar dalam PRU 2008 yang memulakan kejatuhan UMNO/Barisan Nasional.
Sejak 2008, KEADILAN dan rakan-rakan di dalam pakatan politik yang dipelopori menampilkan pula persaingan politik berasaskan idea yang berteraskan kepentingan rakyat.
Pelbagai lontaran idea mengenai formula dan pendekatan baru untuk menangani masalah struktur ekonomi rakyat, rasuah dan mengupayakan rakyat merintis kepada perubahan dalam tahun 2018.
Pencapaian demi pencapaian dalam sistem politik negara yang banyak dipelopori KEADILAN sejak 1998 terbantut seketika akibat pelbagai muslihat politik selepas 2018.
Kita terlupa bahawa setelah rakyat memberi kepercayaan kepada KEADILAN dan Pakatan Harapan dalam PRU14, kehendak dan aspirasi rakyat yang diletakkan ke atas KEADILAN adalah lebih tinggi dari sebelumnya.
Rakyat tahu bahawa UMNO/Barisan Nasional bergelumang dengan rekod rasuah yang telah menyebabkan kepincangan yang membebankan rakyat sekarang.
Rakyat juga tahu bahawa BERSATU/Perikatan Nasional hanyalah pakatan politik yang mengejar kuasa tanpa pembezaan ketara dari UMNO/Barisan Nasional.
Namun, adalah tidak adil sekiranya rakyat dipaksa untuk memilih KEADILAN/Pakatan Harapan hanya kerana pilihan-pilihan lain itu lebih teruk.
Sebagai seorang rakyat biasa yang tidak berjawatan dan menjalani kehidupan awam sejak 2018, saya faham perasaan pengundi biasa.
Mereka lebih arif mengenai kegagalan sistem dan masalah struktur yang ada di negara ini kerana mereka berdepan dengan kegagalan yang dibebankan kepada mereka setiap hari.
Sebagai rakyat biasa juga, saya percaya rakyat mahukan idea penyelesaian yang ditampilkan oleh barisan pentadbir dari kalangan ahli politik yang ada wawasan.
Tidak cukup untuk pimpinan KEADILAN/Pakatan Harapan faham masalah secara mendalam dan berjaya mengutarakan penyelesaian, rakyat juga mahu melihat barisan bakal menteri yang diyakini mampu melaksanakan penyelesaian-penyelesaian itu.
Realiti kehendak pengundi kini sudah berubah. Ia bukan lagi soal KEADILAN/Pakatan Harapan dilihat lebih bersih (secara relatif) berbanding BN dan PN, kita juga perlu lebih cerdik dan cekap sebagai pentadbir dan bakal menteri.
Saya dan rakan-rakan mengambil risiko masuk pemilihan KEADILAN dengan bertarung berasaskan idea sebegini.
Saya diberitahu anggota KEADILAN tidak akan dapat memahami mesej ini atau mereka lebih pentingkan soal peribadi dari gagasan idea.
Sejak dari awal, saya nyatakan bahawa sebagai parti yang ingin terus mempengaruhi perubahan politik negara, kita mesti yakin dengan kebijaksanaan rakyat.
Jika kita gagal meyakinkan rakyat kali ini, maknanya usaha kita masih tempang dan belum cukup baik, bukannya rakyat yang tidak cerdik.
Kita perlu kekal di landasan idea yang menghormati kebijaksanaan rakyat sehinggalah mereka yakin dengan idea dan keupayaan kita.
Itu hanya akan berlaku jika kita menjadi sebuah parti yang lebih pintar, lebih agresif, lebih lincah, lebih cekap dan dibarisi pimpinan yang lebih muda dan bermutu.
Saya terterima kasih kerana hampir keseluruhan anggota akar umbi KEADILAN bersetuju dengan pendirian saya itu.
Dalam sejarah pemilihan KEADILAN sejak penubuhannya, tidak pernah calon seorang Timbalan Presiden mendapat mandat yang sebegini besar – selain dari undi popular hampir 60%, lebih 80% dari semua cabang di seluruh negara telah meletakkan amanah sebagai Timbalan Presiden kepada saya.
Saya tahu ia bukanlah sebab anggota akar umbi KEADILAN lebih sukakan saya berbanding Dato’ Seri Saifuddin Nasution Ismail. Saya tahu saya hanya seorang anggota biasa yang tidak berjawatan dan saya banyak kelemahan sendiri.
Anggota akar umbi KEADILAN memberikan mandat sebegitu besar kepada seorang anggota biasa yang tidak berjawatan kerana mereka mahu parti ini kembali kepada landasan reformasi yang membentuk parti.
Saya faham bahawa seperti mana mereka memberi mandat kepada saya, mereka juga boleh menarik mandat itu sekiranya keputusan dan tindak tanduk saya selepas ini tidak mencerminkan aspirasi mereka.
Begitulah resam dalam ketuanan rakyat yang kita bawa selama ini. Kuasa itu datang dari rakyat dan setiap yang berniat untuk mencebur diri dalam politik wajiblah sentiasa mengingatinya.
Di atas kesempatan ini, saya mengucapkan terima kasih kepada seluruh anggota KEADILAN yang telah mempamerkan kematangan dalam melalui pemilihan kali ini.
Saya menyeru supaya keseluruhan pimpinan KEADILAN di semua peringkat menerima dengan berlapang dada isyarat akar umbi yang telah dizahirkan di peti undi.
Saya juga berterima kasih kepada saingan saya Dato’ Seri Saifuddin Nasution Ismail yang telah menghubungi saya lebih awal sebelum pun keputusan tidak rasmi keluar.
Kami telah bersama-sama membina parti ini sejak 1998, bodohlah mereka yang beranggapan perbezaan pendapat kami sebelum ini boleh memutuskan keikhlasan dan kesetiaan kami kepada KEADILAN.
Saya juga akan menguruskan perjumpaan dengan Presiden KEADILAN, Dato’ Seri Anwar Ibrahim pada kadar yang segera untuk memulakan urusan persediaan KEADILAN menghadapi PRU15 yang saya jangka akan dipanggil dalam beberapa bulan lagi.
KEADILAN akan kembali kuat apabila keseluruhan anggota dari akar umbi ke Presiden bergerak dengan satu strategi dan masing-masing melaksanakan tugasan kita dengan berkesan.
Akhir sekali, saya wajib mengucapkan terima kasih kepada keseluruhan pasukan kempen saya di semua peringkat yang terdiri dari anggota akar umbi yang tidak berjawatan.
Merekalah yang berkempen tanpa jemu di seluruh pelosok negara hingga berjaya menyatukan parti ini di bawah satu gagasan – iaitu kesediaan kita untuk masuk PRU15 tanpa ada sedikit pun kompromi atas prinsip dan maruah kita sebagai parti reformis.
Saya dan rakan-rakan yang diberi mandat dalam pemilihan ini tidak mampu membalas jasa dan penat lelah anggota akar umbi di seluruh negara.
Jasa itu akan kekal sebagai hutang dan In Sha Allah saya akan sentiasa ingat bahawa hutang itu hanya akan langsai apabila kita berjaya membawa perubahan politik di negara ini sekali lagi.
RAFIZI RAMLI
Timbalan Presiden PKR
30 Mei 2022.

0

0

votes
Article Rating
Kongsikan artikel ini


BUANG MASA SAJA MAHIADDIN CUBA BERUSAHA NAK JADI PM SEKALI LAGI…

Nampaknya keinginan dan rasa ghairah Presiden Bersatu, Mahiaddin Md Yasin untuk kembali jadi Perdana Menteri buat kali kedua bukan lagi suatu perkara main-main.
Sebelum ini, Tun Mahathir Mohamad mengesahkan beliau telah didatangi oleh Mahiaddin yang bertujuan meminta sokongan daripadanya untuk berkuasa semula.
Semalam, Presiden Warisan, Shafie Apdal pula mendedahkan hal yang sama.
Kata bekas Ketua Menteri Sabah itu, Mahiaddin meminta sokongan daripadanya sambil mendakwa sudah dianya sudah berjumpa dengan Pengerusi PH, Anwar Ibrahim serta telah memiliki 119 dokongan daripada Ahli-Ahli Parlimen.
Dengan Tun Mahathir dan Shafie secara terbuka memberi pengesahan didekati Mahiaddin, sukar ditafsirkan mereka itu tidak bercakap benar atau mereka-reka cerita.
Yang jelas, keghairahan Mahiaddin untuk merampas kembali jawatan Perdana Menteri yang sebelum ini dilepaskannya tidak ubah seperti seorang duda yang ingin berbini lagi setelah tertelan sebiji viagra.
Apakah Mahiaddin tidak mengukur baju di badannya sendiri?
Tidak sedarkah beliau bahawa dirinya adalah Perdana Menteri yang gagal dan telah dijatuhkan sebelum ini?
Apa yang boleh diharapkan daripada seorang yang gagal jika diangkat semula mengetuai negara?
Yang peliknya, jika benar Mahiaddin sudah ada 119 Ahli Parlimen menyokongnya, nak tunggu apa lagi?
Atas munasabah apakah Ismail Sabri Yaakob yang merupakan pilihan Mahiaddin sendiri untuk menggantikannya, tapi kini mahu dijatuhkan pula?
Sebenarnya jangankan ikut logik akal, guna hukum rimba pun tidak mungkin singa yang telah gagal mahu diangkat semula sebagai ketua untuk menjaga hutan belantara.
Selain itu, turut sukar untuk dipercayai ialah dakwaan Mahiaddin kepada Shafie bahawa Anwar telah menyatakan kesediaan memberi sokongan kepadanya untuk jadi Perdana Menteri buat kali kedua.
Gila ke Anwar yang patut lebih layak dan belum merasa jadi Perdana Menteri tiba-tiba setuju memberi laluan kepada Mahiaddin yang telah terbukti gagal untuk kembali menguasai Putrajaya sekali lagi?
Lainlah jika Mahiaddin yang sedia memberi sokongan bagi pihak PN dan Bersatu kepada Anwar jadi Perdana Menteri?
Apa pun, sebelum Mahiaddin terus mahu bermimpi dan mengghairahkan dirinya untuk cuba kembali sebagai Perdana Menteri, ada baiknya beliau hentikan saja kerja sia-sia itu.
Terlalu sukar dan mustahil usahanya itu akan beroleh kejayaan.
Tidak ada sesiapa yang sedia memberi sokongan kepada pemimpin yang telah terbukti gagal untuk kembali dan memungkinkan kegagalan berulang serta menyusahkan rakyat sekali lagi.
Sama seperti Najib Razak yang dianggap telah membawa banyak kerosakan kepada negara dan ingin kembali semula sebagai Perdana Menteri, beliau dan Mahiaddin adalah dua sosok yang tidak diperlukan lagi untuk masa depan negara ini.
Selepas merasa jadi Perdana Menteri, kedua-dua mereka lebih wajar bersara dan memberi peluang kepada pemimpin lain yang lebih muda daripada parti masing-masing untuk meneroka pendakian kuasa yang seterusnya.
Rakyat pun nak lihat juga pemimpin lain pula jadi Perdana Menteri, bukan asyik-asyik mereka saja.
– ShahbudinHusin 31/05/2022.

0

0

votes
Article Rating
Kongsikan artikel ini


TIADA NEGARA JATUH RANAP KERANA DAULATKAN BAHASA KEBANGSAAN, RAIS TEMPELAK RAFIDAH

Seorang bekas menteri tidak perlu menjadi “hero” dengan menghina dan memperlekehkan usaha serta perjuangan memartabatkan bahasa Melayu, kata Speaker Dewan Negara Rais Yatim.
Katanya, bekas menteri itu tidak sepatutnya bersikap seperti kacang lupakan kulit dalam usaha menjadikan bahasa kebangsaan itu sebagai bahasa diplomatik, ilmu dan komersial.
Beliau berkata, tidak ada negara di dunia ini yang akan jatuh dalam memperjuangkan bahasa kebangsaannya.
“Dalam vokasi hidup, kalau hendak ilmu apapun boleh dicapai dengan bahasa sendiri. Cuma mahu tak mahu sahaja. Kuatkanlah azam politik.
“Lihat negara lain seperti Korea, Jepun dan Rusia. Betapa jauhnya mereka ke hadapan walaupun menggunakan bahasa kebangsaan masing-masing. Jadi apa salahnya jika bahasa Melayu digunakan dalam semua perkara termasuk komersial, undang-undang, diplomatik, perubatan dan sains.
“Bahasa Inggeris ada macam-macam nilai utiliti padanya. Komersial, undang-undang, diplomatik, perubatan, sains dan teknologi,” katanya menurut laporan Berita Harian.
Sabtu lalu FMT melaporkan kenyataan bekas menteri perdagangan antarabangsa dan industri, Rafidah Aziz, yang membidas Ketua Setiausaha Negara Mohd Zuki Ali kerana menggesa Jabatan Perkhidmatan Awam meneliti tindakan yang boleh diambil ke atas pihak yang mengambil mudah arahan berkaitan pemerkasaan penggunaan bahasa Melayu.
Katanya, kecekapan penjawat awam dalam bahasa Inggeris akan menjadi pemacu utama dalam menarik pelaburan tinggi negara.
Tambahnya lagi, langkah tidak melengkapkan anak muda dengan kemahiran bahasa dan komunikasi berkesan hanya akan merugikan negara.
“Kita harus maju dan bergerak ke hadapan, bukan mundur ke belakang dan ke bawah,” katanya.
Rais ketika mengulas lanjut berkata, beliau menggambarkan bekas menteri itu sudah hilang punca mengenai pusaka bangsa dan seharusnya tidak dijadikan ikutan.
“Bagi yang tidak senang dengan apa yang hakiki bagi bahasa Melayu boleh berhujah tetapi jangan menakut-nakutkan rakyat bahawa negara ini akan jatuh ranap di mata dunia semata-mata kerana memartabatkan bahasa Melayu.
“Soal bahasa kebangsaan yakni bahasa ilmu termasuk bahasa diplomatik atau komersial tidak harus dipertikaikan dalam perjuangan bahasa itu demi negara,” katanya.
Sumber –
https://www.freemalaysiatoday.com/category/bahasa/tempatan/2022/05/31/negara-tak-jatuh-ranap-sebab-bahasa-melayu-rais-jawab-rafidah/

0

0

votes
Article Rating
Kongsikan artikel ini


PEMIMPIN BERSATU SEDANG BEREBUT GANTI ZURAIDA, PAK WAN DAN KJ DALAM SENARAI UTAMA

Meskipun belum pasti perletakan jawatan Zuraida Kamaruddin selaku Menteri Perusahaan Perladangan dan Komoditi diterima oleh Perdana Menteri dan ada kekosongan bagi jawatan tersebut, tetapi perlumbaan sesama sendiri di kalangan pemimpin-pemimpin Bersatu untuk menggantikannya tetap rancak sejak seminggu yang lalu.
Bagi Bersatu, sementara mereka menerima hakikat bahawa perlantikan menteri adalah hak Ismal Sabri Yaakob menentukannya, mereka juga sedar kouta untuk setiap parti adalah perkara yang seharusnya tidak lupa untuk dihormati oleh Perdana Menteri.
Untuk itu, memandangkan Zuraida diberikan jawatan itu atas kouta Bersatu, tindakannya keluar parti dan menyertai Parti Bangsa Malaysia atau PBM, bermakna bellau tiada pilihan lain melainkan mesti mengundurkan diri agar kekosongannya dapat diganti oleh pemimpin Bersatu yang lain.
Proses seterusnya terserahlah kepada Ismail Sabri sama ada menerima perletakan jawatan Zuraida itu, mengisi atau membiarkannya kosong begitu saja.
Maka itu, dalam usaha mencuba nasib dan memperbaiki rezeki kehidupan, beberapa pemimpin Bersatu kini dilaporkan sedang bersaing sesama sendiri untuk melobi jawatan itu, manalah tahu kalau-kalau Ismail Sabri terbuka hati ingin melakukan pengisian dengan segera.
Dua nama disebut-sebut dalam senarai paling atas untuk menggantikan Zuraida itu ialah Redzuan Md Yusof, bekas Menteri Tugas-Tugas Khas yang kini merupakan Pengerusi Boustead dan Kamaruddin Jaafar, Timbalan Menteri Luar Negeri.
Redzuan atau Pak Wan dianggap paling layak kerana antara pengasas awal Bersatu serta pernah memegang jawatan menteri sebelum ini.
Kamaruddin Jaafar atau KJ, Ahli Parlimen Bandar Tun Razak adalah antara wakil rakyat senior dalam Parlimen kerana sebelum menyertai Bersatu bersama Kumpulan Azmin Ali, beliau juga pernah menjadi Ahli Parlimen atas tiket Pas dan juga PKR.
Pencalonannya juga dikatakan disokong kuat oleh Azmin yang merasakan pengganti Zuraida mestilah daripada kelompok bekas pemimpin PKR juga.
Lobi-melobi terhadap Mahiaddin Md Yasin agar beliau mencalonkan sama ada Pak Wan atau KJ dilaporkan sedang berjalan rancak ketika ini.
Sementara itu, beberapa pemimpin Bersatu yang lain yang merasakan mereka juga layak menjadi menteri turut dilaporkan cuba melobi Mahiaddin agar pilihan lebih memihak kepada mereka.
Antara yang dilaporkan melobi itu ialah ialah Ketua Penerangan Bersatu, Wan Saiful Wan Jan dan Ketua Armada Bersatu, Wan Ahmad Ahmad Fahysal Wan Kamal.
Sementara Wan Ahmad Fahysal atau Timbalan Menteri Perpaduan Negara dan merupakan seorang Senator yang membolehkannya lebih mudah dinaikkan pangkat sebagai menteri, Wan Saiful pula bukan merupakan Ahli Dewan Negara.
Dengan itu, pelobian Wan Saiful mungkin berdepan sedikit kesukaran kerana beliau harus dilantik sebagai Senator terlebih dahulu jika dianya ingin dilantik sebagai menteri.
Dalam pada itu, melalui sumber-sumber UMNO, Ahli Parlimen Tanah Merah, Ikmal Hisham Abdul Aziz yang sebelum ini merupakan pemimpin parti itu sebelum melompat menyertai Bersatu bersama Kumpulan Hamzah Zainuddin, tidak ketinggalan sedang melobi sama untuk merasa dinaikkan pangkat menjadi menteri.
Beliau kini adalah Timbalan Menteri Pertahanan dikatakan selain melobi melalui Mahiaddin, juga dengan mendekati pemimpin-pemimpin UMNO yang mempunyai hubungan rapat dengan Ismail Sabri.
– ShahbudinHusin 01/06/2022.

0

0

votes
Article Rating
Kongsikan artikel ini


SAMA2 TIMBALAN PRESIDEN, TAPI BERANI TAK TOK MAT BERDEBAT DENGAN RAFIZI?

Melihat cara Timbalan Presiden UMNO, Mohamad Hasan memperlekeh debat Anwar Ibrahim dengan Najib Razak baru-baru ini, macamlah beliau seorang tokoh pendebat terulung di negara ini.
Katanya, Anwar sudah tiada idea apabila membangkitkan soal audit forensik dalam usaha menyelamatkan Sapura Energ Berhad.
Secara sinis, beliau menasihati Najib agar tidak lagi melayan perdebatan dengan Anwar yang hanya tahu mengemukakan idea basi.
“Lain kali tak payah berdebat dengan orang macam ini Datuk Seri (Najib)…buang masa idea basi.
“Nak ambil syarikat ABC pun kita buat audit forensik, apatah lagi ini syarikat minyak dan gas terbesar,” katanya ketika berucap pada Konvensyen BN di Kuala Lumpur.
Nampak ghairah memperlekeh kemampuan orang lain, tapi adakah Mohamad atau Tok Mat sendiri seorang yang hebat berdebat?
Realitinya, Tok Mat bukan saja diketahui tidak pernah ada rekod berdebat, malah berucap di DUN Negeri Sembilan ketika memegang jawatan Menteri Besar sebelum ini pun hanyalah boleh dikategori bertahap biasa-biasa saja.
Rasa-rasanya Rais Yatim dan Isa Samad yang sebelum itu pernah jadi Menteri Besar Negeri Sembilan jauh lebih memukau dan banyak idea ketika berucap.
Lebih daripada itu, Tok Mat juga adalah pencipta sejarah di Negeri Sembilan kerana berjaya membawa UMNO dan BN jatuh ke tangan PH ketika era pemerintahannya.
Sementara semua Menteri Besar lain mencipta kejayaan, beliau sebenarnya adalah pemimpin yang gagal.
Jadi, kalau dia sendiri tiada rekod berdebat, bukan pula dalam kategori pendebat yang hebat, malah mencipta rekod kegagalan kepada UMNO dan BN, atas dasar apakah perlekehan yang cuba dilakukannya itu?
Atau barangkali Tok Mat berasakan beliau lebih hebat daripada Najib kalau berdebat dengan Anwar?
Tetapi, sebelum berangan-angan nak berdebat dengan Anwar, lebih baik Tok Mat cuba berdebat dulu dengan Rafizi Ramli, Timbalan Presiden PKR yang baru.
Lagi pun, kedua-dua mereka sama-sama berjawatan timbalan presiden, rasanya sangat sesuai dan padan kalau digandingkan di atas pentas perdebatan.
Apa macam Tok Mat, ada berani tak?
– ShahbudinHusin 01/06/2022.

0

0

votes
Article Rating
Kongsikan artikel ini


KONVENSYEN BN HANYA BERTUJUAN MENINGKATKAN TEKANAN, JANGAN SESEKALI ISMAIL SABRI TERPEDAYA

Konvensyen BN yang diadakan semalam tidak lain tujuannya ialah semata-mata untuk meningkatkan lagi tekanan kepada Perdana Menteri agar segera membubarkan Parlimen.
Maksud dan tujuan itu bukan saja mudah difahami melalui intipati ucapan Zahid Hamidi, Najib Razak dan Mohamad Hasan, malah juga kerana konvensyen tersebut diadakan pada pada hari Rabu iaitu hari bekerja.
Kenapa program parti tidak diadakan pada Sabtu, Ahad dan hujung minggu yang ada cuti?
Lebih daripada itu, kali terakhir BN mengadakan konvensyen seperti ini ialah 12 tahun lalu.
Sebelum PRU14 tidak diadakan konvensyen, mengapa untuk PRU15 ini begitu penting BN berkonvensyen?
Dengan sebelum ini tekanan kepada Ismail Sabri hanya dilakukan melalui pentas UMNO termasuk meminda perlembagaan parti, Zahid Hamidi, Najib dan Tok Mat melalui konvensyen ini cuba membawa parti komponen BN yang lain untuk bersikap senada dengan kehendak mereka.
Ketiga-ketiga pemimpin UMNO itu juga dalam ucapannya saling mengatakan bahawa sekarang adalah masa yang paling sesuai untuk diadakan PRU15.
Najib malah mengimbas kesilapannya menangguhkan PRU14 lalu sehingga akhirnya menyebabkan BN buat pertama kali tumbang serta hilang kekuasaan.
Menurut Najib lagi, Parlimen ketika itu sepatutnya dibubarkan pada 2017 selepas Sukan SEA, tetapi kerana beliau menangguhkannya sehingga Mei 2018, maka itulah yang menyumbang kepada kekalahan itu.
Dengan mengingatkan Ismail Sabri agar mengambil iktibar daripada kesilapannya, Najib menekankan tiada pilihan lain selain PRU15 mesti diadakan dalam waktu terdekat ini jika BN betul-betul inginkan kemenangan.
Faktor masa dalam membubarkan Parlimen ketika itu hanyalah asbab kecil yang menyebabkan kekalahan BN, tetapi sebab utama dan terbesar sekali ialah berikutan timbunan kebencian yang kian meninggi terhadap kepimpinan Najib sendiri, terutama kerana skandal 1MDB, kemewahan keluarganya serta karenah demi karenah yang ditunjukkan oleh isterinya, Rosmah Mansor.
PRU14 , sama ada diadakan pada 2017 atau 2018, kemungkinan BN kalah dan hilang kuasa tetap ada.
Tetapi, jika tiada skandal 1MDB, tiada kemewahan di sana sini dan Rosmah pula berwatak seperti isteri-isteri Perdana Menteri sebelumnya, khususnya isteri Tun Razak, isteri Tun Hussein dan isteri Tun Mahathir, kemungkinan BN kalah tidak mungkin wujud sama sekali.
Tambahan lagi, kesombongan dengan kuasa waktu itu begitu ketara sekali di mana isu 1MDB tidak dibenar diperkatakan di Parlimen dan semua perkara cuba ditutup dengan keangkuhan, selain mereka yang mengkritik akan dipecat atau ditangkap.
Dalam hal ini, tindakan Najib memainkan isu masa dalam konteks pembubaran Parlimen tidak lebih hanya bertujuan mengaburi mata orangramai dan menutup kesilapan serta kesalahan masa lalunya.
Hakikatnya, kekalahan BN pada 2018 itu lebih banyak, kalau pun tidak semua, adalah disebabkan isu-isu yang melingkari batang tubuh Najib sendiri.
Rakyat pada ketika itu mahu menumbangkan Najib bukan setakat mahu menanggalkan kuasa dalam tangannya, bahkan sampai ke tahap ingin melihatnya masuk penjara.
Ini berbeza dengan Ismail Sabri yang tiada sama sekali dibebankan dengan isu-isu seperti Najib itu.
Dengan itu, menangguhkan lagi tarikh PRU15 mungkin membuatkan Ismail Sabri mampu meraih sokongan lebih baik daripada rakyat, terutama jika isu kos sara hidup, inflasi dan kenaikan harga barang dapat ditangani dengan baik.
Sebaliknya, mempercepatkan tarikh PRU15 dalam keadaan rakyat sedar bahawa kluster mahkamah masih memegang papan catur dalam UMNO dan BN yang ia difahami lebih bersifat untuk menyelamatkan nasib diri mereka sendiri berbanding keuntungan dari segi kesejahteraan kepada rakyat, ia mungkin menyebabkan hukuman seperti 2018 berulang kembali.
Sebab itu, adalah penting untuk Ismail Sabri kekal sabar, tenang dan jangan mudah terpedaya dengan mereka yang ada agenda peribadi di sebalik terus menerus mendesak mahu Parlimen dibubarkan dan PRU15 disegerakan.
Sebagai Perdana Menteri, banyak penilaian, data, maklumat dan angka yang lebih rasmi harus beliau ambil kira untuk menentukan waktu yang sesuai bagi membubarkan Parlimen agar kemenangan yang ingin dicapai benar-benar tidak tersasar.
Penilaian dan sembang kencang tentang kemenangan daripada orang yang hari-hari turun naik mahkamah – senang cakap – lebih banyak tak boleh pakai daripada berguna untuk seorang Perdana Menteri yang keutamaannya adalah kesejahteraan rakyat dan masa depan negara.
– ShahbudinHusin 02/06/2022.

0

0

votes
Article Rating
Kongsikan artikel ini


TIDAK SEPERTI PKR, UMNO TELAH TERLEPAS PELUANG TONJOL IMEJ LEBIH BAIK

Keputusan pemilihan PKR sudah hampir seminggu berlalu dan pemenang bagi jawatan-jawatan utamanya telah pun diketahui umum.
Paling menarik dan diperkatakan ramai tentunya ialah kemenangan Rafizi Ramli bagi jawatan Timbalan Presiden PKR setelah menewaskan pencabarnya, Saifuddin Nasution Ismail dengan majoriti besar serta bergaya.
Begitu pun, sehingga hari ini soal berkaitan pemilihan PKR itu masih menjadi tajuk perbualan yang menarik dalam banyak kelompok masyarakat.
Kemenangan Rafizi dan keberanian PKR mengadakan pemilihan parti di saat-saat tarikh PRU15 hanya di ambang mata rata-rata mendapat pujian dan memberi kesan yang positif kepada parti pimpinan Anwar Ibrahim itu.
Bahkan, ada sekelompok orang masjid yang berusia lewat 70-an ketika berbual-bual turut meletakkan harapan tinggi bahawa kemenangan Rafizi akan membawa sesuatu yang baik untuk masa depan negara.
Bayangkan kalau golongan tua pun menerima kemenangan Rafizi dengan keyakinan yang positif, sudah tentu generasi pertengahan dan anak-anak muda sekarang ini melihat PKR dengan mata yang lebih bercahaya lagi.
Hakikat yang tidak dinafikan di sini, pemilihan parti dan perubahan dalam kepimpinan sesebuah parti sebenarnya adalah penting dan mampu memberi imej yang lebih baik daripada sebelumnya.
Parti dan mereka yang menjadi pemimpin adalah harapan rakyat untuk membawa perubahan dan menjadikan keadaan negara ini sama ada menjadi lebih baik atau sebaliknya.
Kalau pemimpin yang menerajui sesebuah parti itu diyakini rakyat dan wibawanya tidak diragui, ia dengan sendirinya memberi harapan cerah kepada masa depan parti tersebut untuk meraih lebih sokongan dan kepercayaan.
Dalam hal ini, sementara PKR melalui pemilihannya yang baru berakhir dilihat telah berjaya memberi kesan yang sangat positif kepada masa depan parti itu dari segi penerimaan serta keyakinan rakyat, UMNO yang asyik menangguh-nangguhkan pemilihan sebaliknya terlepas peluang membina imej barunya.
Walaupun yang menjadi Perdana Menteri ketika ini adalah Ismail Sabri Yaakob yang mewakili generasi pasca merdeka yang tiada skandal dan tiada isu peribadi, malangnya beliau hanyalah Naib Presiden UMNO.
UMNO secara umumnya masih dalam genggaman kuasa Ahmad Zahid Hamidi selaku Presidennya yang banyak waktu perlu memperuntukkan masa untuk turun naik mahkamah kerana menghadapi 87 pertuduhan rasuah, salah guna kuasa dan penggubahan wang haram.
Timbalan Presiden UMNO, Mohamad Hasan pula adalah pemimpin yang gagal lantaran di bawah kepimpinannyalah UMNO dan BN Negeri Sembilan buat pertama kali dalam sejarah kalah pilihan raya serta kehilangan kuasa pada 2018 lalu.
Pemimpin yang tak serik-serik diidolakan UMNO ialah Najib Razak yang dalam PRU14 lalu, dek kerana skandal 1MDB dan isu-isu peribadi yang melingkari batang tubuhnya telah mengakibatkan BN kehilangan kuasa yang dipegang sejak merdeka.
Lebih daripada itu, sama seperti Zahid Hamidi, Najib bukan saja perlu turun naik mahkamah dalam beberapa pertuduhan yang belum selesai, beliau juga sudah disabitkan bersalah dalam kes rasuah SRC International yang kini dalam proses rayuan akhir di Mahkamah Persekutuan.
Meski demikian, dalam banyak keadaan, baik ketika PRN Melaka dan Johor baru-baru ini atau PRU15 akan datang, di sebalik Zahid Hamidi dan Mohamad atau Tok Mat adalah peneraju parti yang sah, kedudukan Najib sepertinya lebih tinggi lagi di mata sesetengah mereka yang taksub seumpama sebagai ketua umum atau pemimpin de facto bagi UMNO dan juga BN.
Sudahlah pemilihan ditangguh-tangguhkan dengan pelbagai cara yang bermakna menutup peluang untuk pemimpin baru tampil ke hadapan, bagaimanakah UMNO mampu meraih sokongan rakyat dengan pemimpin-pemimpin sedia bermasalah terus tercongok mengusai parti?
Cuba dilihat di sudut yang positif, jika pemilihan UMNO tidak ditangguhkan dan parti itu kemudian berjaya menampilkan pemimpin-pemimpin baru yang tiada isu, tiada skandal dan tiada kes mahkamah dalam barisan kepimpinan barunya, bukankah ia sesuatu yang amat positif?
Tidakkah ia sebenarnya mampu melonjakkan lagi imej dan keyakinan rakyat terhadapnya?
Malangnya, dengan menangguhkan pemilihan dan meminda perlembagaan yang memberi ruang pilihan raya diadakan terlebih dahulu dan sekurang-kurangnya enam bulan kemudian barulah pemilihan parti diadakan, UMNO sebenarnya, dek kerana perangai rakus pemimpinnya sendiri, dengan sengaja melepaskan peluang keemasan untuk membina dan menonjolkan imejnya yang lebih baik.
– ShahbudinHusin 02/06/2022.

0

0

votes
Article Rating
Kongsikan artikel ini


“JANJI PH KEPADA MAHATHIR IALAH SEBAGAI PM7 SAJA, BUKAN PM7 DAN PM8”

Dakwaan Tun Mahathir Mohamad yang menyalahkan Anwar Ibrahim atas kejatuhannya, bukan saja tidak tepat, malah jauh tersasar daripada fakta yang sebenar.
Itu adalah kesimpulan yang mudah boleh difahami daripada jawapan balas Setiausaha Agung PKR, Saifuddin Nasution Ismail terhadap rengekan terbaru bekas Perdana Menteri itu.
Dalam interbiu dengan sebuah akhbar, Tun Mahathir berkata, kalau bukan kerana Anwar, beliau masih lagi Perdana Menteri sekarang ini.
“Kalau tak sabit dia (Anwar), saya hari ini masih Perdana Menteri. Pasal bila saya letak jawatan, Agong mahu setiap 220 ahli parlimen tulis siapa yang mereka pilih.
“Saya fikir PH akan letak nama sayalah, pasal saya daripada PH.
“Tetapi Anwar kata dia ada banyak sokongan, tapi dia orang (PH) bagi kepada Anwar 92 undi, saya dapat 62,” katanya dalam interbiu tersebut.
Di sebalik Tun Mahathir sendiri yang meletakkan jawatan tanpa berunding dengan PH, tetapi kemudian menyalahkan Anwar, Saifuddin berkata, tidak benar sama sekali bahawa PKR dan PH tidak berpegang kepada janji.
Katanya, janji untuk menjadikan Tun Mahathir sebagai PM7 sudah pun dipenuhi, tetapi PKR dan PH tidak pernah berjanji menjadikannya PM8 selepas meletak jawatan sebagai PM7.
Sebaliknya, tegas Saifuddin lagi, Tun Mahathirlah yang mungkir janji kepada Anwar, PKR dan PH.
Berikut ialah jawapan Saifuddin itu sebagaimana diberikannya kepada Malaysiakini:-
Setiausaha Agung PKR, Saifuddin Nasution berkata, tidak timbul isu Presiden PKR, Anwar tidak cukup sokongan untuk menjadi perdana menteri sekiranya Dr Mahathir Mohamad berpegang kepada janjinya.
Beliau juga menafikan kenyataan Mahathir yang mendakwa bahawa dia masih lagi perdana menteri jika bukan kerana langkah Anwar.
“Tidak timbul Anwar tak sokong. Perjanjian sebelum PRU14 ialah Dr Mahathir jadi perdana menteri ketujuh.
“Anwar, PKR dan Pakatan Harapan (PH) menunaikan janji. PH menang PRU14 dan Dr Mahathir menjadi perdana menteri ketujuh negara.
“Saya sendiri yang mewakili PKR di samping pimpinan DAP dan Amanah yang terlibat tahu bahawa Dr Mahathir setuju sebagai interim PM.
“Dia tidak setuju menetapkan tarikh untuk berhenti tetapi setuju dua tahun untuk tidak dilihat sebagai ‘lame duck’ atau pemimpin yang akan pincang. Ternyata Dr Mahathir mungkir janji,” katanya lagi.
Saifuddin mengulas dakwaan Mahathir semasa wawancara bersama Utusan Malaysia bahawa dia masih lagi perdana menteri dan bahawa Anwar sebagai ‘tidak lurus’.
Untuk rekod, sebelum PRU14, pimpinan PH bersetuju meletakkan Mahathir sebagai calon PM berikutan Anwar ketika itu masih berada di penjara.
Namun, susulan ‘Langkah Sheraton’ yang diketuai oleh Muhyiddin Yassin dan Azmin Ali kerajaan PH tumbang dan Mahathir meletak jawatan pada Feb 2020.
Seterusnya, Muhyiddin menjadi perdana menteri kelapan selepas mendapat sokongan daripada ahli parlimen BN, PAS dan GPS sementara Anwar gagal mendapat sokongan ahli parlimen di kalangan bekas sekutu PH.
Menjelaskan krisis politik negara pada 2020, Saifuddin yang juga ahli parliman Kulim Bandar-Baharu berkata Mahathir meletak jawatan sebagai perdana menteri tanpa membuat perbincangan dengan pimpinan PH.
“Dia hilang jawatan akibat perbuatan sendiri yang silap. Jika dia mengakui kesilapannya dia akan lebih dihormati.
“Janji PKR dan PH untuk menjadikan Mahathir sebagai perdana menteri ketujuh telah ditunaikan.
“Mahathir sendiri tidak tunai janji untuk melepaskan jawatan PM kepada Anwar.
“PKR tidak pernah janji sokong Mahathir sebagai PM kelapan.
“Jika Mahathir tunai janji, tidak timbul Anwar tak cukup majoriti,” katanya. –
ShahbudinHusin 03/06/2022.

0

0

votes
Article Rating
Kongsikan artikel ini


UMNO PRU15 TIADA BEZA DENGAN UMNO PRU14, DAH REBAH PUN MASIH TAK BERUBAH

Sewaktu kalah pada PRU14 lalu, UMNO ketika itu dipimpin oleh Najib Razak selaku Presiden dan Ahmad Zahid Hamidi sebagai Timbalan Presiden.
Di waktu yang sama, Najib adalah Perdana Menteri, sementara Zahid Hamidi merupakan Timbalan Perdana Menteri.
Berikutan kekalahan BN dalam PRU14 itu, Najib kemudian meletakkan jawatan dan Zahid Hamidi menjadi Pemangku Presiden UMNO sebelum disahkan sebagai Presiden dalam pemilihan parti pada 2018.
Selain kehilangan kuasa pada PRU 2018 itu adalah suatu tragedi buruk buat UMNO dan BN kerana ia pertama kali berlaku dalam sejarah parti itu, termenjadinya Zahid Hamidi sebagai Presiden UMNO juga adalah suatu malapetaka yang sama buruknya.
Ini kerana beliau adalah gandingan Najib yang menyebabkan BN kalah pada PRU14 dan sepatutnya beliau tidak lagi diberi sebarang ruang untuk menerajui dan memimpin UMNO, apa lagi memulihkannya.
Bukankah sebelum PRU14 dulu selalu kita dengar laungan agar UMNO segera berubah jika tak mahu rebah?
Masalahnya, sudahlah tidak berubah sebelum ditimpa kalah, setelah rebah pun tetap tidak juga berubah dengan masih mempercayai Zahid Hamidi yang merupakan pemimpin kedua berperanan besar terhadap kekalahan BN pada PRU14 untuk mengetuai UMNO lagi.
Kemudian daripada itu, atas kedudukan Zahid Hamidi selaku Pengerusi BN, beliau juga melantik Najib sebagai Pengerusi Lembaga Penasihat BN.
Pada waktu itu, bekas menteri, Nazri Aziz ada membuat dakwaan bahawa Najib sebenarnya meminta jawatan sebagai Pengerusi BN.
Meskipun hanya dilantik sebagai Pengerusi Lembaga Penasihat BN, suatu jawatan baru yang tidak pernah wujud sebelum ini dan sengaja diwujudkan untuk memberi kedudukan kepada Najib, hakikatnya sekali lagi UMNO dan tidak pernah mahu berubah.
Kalau sebelum ini Zahid Hamidi yang ada peranan kedua besar dalam kekalahan BN pada PRU14 telah dijadikan Presiden UMNO, Najib yang kerana skandal 1MDB yang terkait dirinya serta isu-isu melibatkan karenah isterinya yang menyumbang faktor paling besar kepada kehilangan kuasa UMNO buat pertama kalinya, tanpa rasa malu diberi peranan kembali dalam parti sebagai Pengerusi Lembaga Penasihat BN.
Sekali lagi ini menunjukkan UMNO dan BN tidak pernah mahu berubah di mana setelah kalah pun masih mahu memberi jawatan kepada pemimpin yang menyebabkan kekalahan itu.
Dengan kedudukan sebagai Pengerusi Lembaga Penasihat BN itu, Najib sebenarnya lebih dilihat sebagai ketua di sebalik tabir bagi BN, manakala Zahid Hamidi yang lama sebelum itu pernah menjadi Setiausaha Politik Najib, tidak lebih hanya pemimpin bayangan semata-mata.
Najib seterusnya bukan saja menunjukkan keaktifannya dalam banyak PRK dan PRN, malah selepas kemenangan BN di PRN Johor, Zahid Hamidi juga sanggup menguis Perdana Menteri ke tepi untuk membawa Najib naik ke pentas untuk memberi ucapan meraikan kejayaan tersebut.
Kenapa Ismail Sabri Yaakob dihina dan dimalukan sebegitu rupa, sedangkan beliau adalah Perdana Menteri yang dipersetujui oleh UMNO sendiri untuk memegang jawatan itu?
Di Konvensyen BN baru-baru ini, Najib ternampak begitu dihormati sehingga diberi peluang menyampaikan ucapan atas jawatan selaku Pengerusi Lembaga Penasihat BN yang tidak pernah wujud sebelum ini serta tidak jelas apa peranan sebenar beliau melalui jawatan tersebut.
Dalam perjalanan masa, meskipun setelah ada Ismail Sabri sebagai Perdana Menteri, Zahid Hamidi dan Najib terus juga menunjukkan penguasaan dalam UMNO dan BN.
Demi kerana ingin mempertahankannya jawatannya, selain menangguhkan pemilihan UMNO selama 18 bulan, Zahid Hamidi melakukan sesuatu yang tidak pernah dilakukan oleh mana-mana Presiden UMNO sebelum ini iaitu meminda perlembagaan parti bagi menetapkan kewajipan pemilihan UMNO hanya boleh diadakan selepas enam bulan PRU diadakan.
Pindaan perlembagaan UMNO seharusnya dilakukan untuk kepentingan masa depan parti, bukan dilakukan di masa kecederaan ketika pemilihan UMNO sedang pun ditangguhkan selama 18 bulan yang mana dengan tidak membenarkan pemilihan UMNO diadakan melainkan setelah PRU dilangsungkan, budak tadika pun faham ia semata-mata menunjukkan Zahid Hamidi takut berdepan pemilihan parti sebelum PRU15, di sampig bertujuan agar beliau kekal berkuasa menentukan pemilihan calon dalam pilihan raya tersebut nanti.
Dalam keadaan normal sebagaimana amalan sebelum ini, apabila Perdana Menteri yang baru dilantik, Perhimpunan Agung UMNO selepas itu akan berperanan untuk mengesahkan kedudukan Perdana Menteri itu sebagai Presiden UMNO.
Dalam hal ini, apabila Ismail Sabri dilantik sebagai Perdana Menteri, sebagai tanda UMNO meraikan perlantikannya, beliau seharusnya segera disahkan sebagai Presiden UMNO dengan cara tidak menangguh-nangguhkan pemilihan.
Pemilihan UMNO bukan saja wajar tidak ditangguhkan, malah lebih wajar Zahid Hamidi mengundurkan diri untuk memberi laluan kepada Ismail Sabri mengambil alih tempatnya sebaik saja beliau dilantik sebagai Perdana Menteri.
Malangnya, Zahid Hamidi tidak setakat menangguhkan pemilihan, mula-mula selama 18 bulan, bahkan kemudian meminda perlembagaan yang bermakna pemilihan UMNO ditangguhkan lagi selama enam bulan.
Secara mudahnya ia difahami bahawa Zahid Hamidi enggan memberi laluan kepada Ismail Sabri menjadi Presiden UMNO.
Melalui apa yang dilakukan Zahid Hamidi itu dan dengan adanya Najib selaku Pengerusi Lembaga Penasihat BN, kedudukan BN dalam berdepan PRU15 nanti adalah sama seperti kedudukan parti itu pada PRU14 lalu.
Kalau dalam PRU14 lalu, Najib adalah Presiden UMNO dan Pengerusi BN, manakala Zahid Hamidi merupakan Timbalan Presiden UMNO, sekaligus Timbalan Pengerusi BN, tetapi dalam PRU15 nanti, Zahid Hamidi adalah Presiden UMNO merangkap Pengerusi BN, sementara Najib sebagai Pengerusi Lembaga Penasihat BN yang bukan saja dilihat ketua di sebalik tabir bagi BN, malah melindungi peranan Mohamad Hasan yang memegang jawatan Timbalan Presiden UMNO dan Timbalan Pengerusi BN.
Najib dan Zahid Hamidi sekadar bertukar posisi saja.
Jadi, apa bezanya BN pada PRU15 nanti dengan BN ketika kalah pada PRU14 dulu?
Lebih buruk, jika pada PRU14 lalu, Najib dan Zahid Hamidi belum dibebankan dengan apa-apa kes pendakwaan di mahkamah, kali ini kedua-duanya sedang berdepan puluhan kes serta sudah disabitkan melakukan kesalahan.
Apakah rakyat dan pengundi yang waras masih mahu mengundi BN dalam PRU15 akan datang yang dengan jelas disedari masih dipimpin oleh pemimpin yang bukan saja tidak kelihatan bersih, bahkan melalui keterangan saksi-saksi di mahkamah serta hukuman yang telah dijatuhkan, mungkin sekali bakal disahkan sebagai tidak bersih dalam keputusan perbicaraan seterusnya?
Dulu konon perlu berubah jika tak mahu rebah, namun dengan langsung tidak berubah, meskipun sudah rebah dan UMNO serta BN yang disediakan untuk berdepan PRU15 adalah sama seperti UMNO dan BN pada PRU14 dulu, pilihan bagi rakyat dan pengundi juga hanya tinggal satu – tumbangkan mereka sekali lagi, kecuali jika Zahid Hamidi dan Najib sanggup tidak campurtangan dan tidak bertanding lagi.
– ShahbudinHusin 03/06/2022.

0

0

votes
Article Rating
Kongsikan artikel ini


SELAIN INGATKAN TENTANG PERJANJIAN DENGAN ANWAR, HUSAM JUGA SOAL MAHATHIR, KENAPA ASYIK DIA SAJA LETAK SYARAT?

Ketua Amanah Kota Bharu Husam Musa mengingatkan Dr Mahathir Mohammad tentang perjanjiannya dengan Presiden PKR Anwar Ibrahim berhubung jawatan perdana menteri.
Kata Husam, tidak timbul isu Pakatan Harapan (PH) tidak menyokong ahli parlimen Langkawi itu untuk terus kekal sebagai perdana menteri ketika gabungan itu menawan Putrajaya melalui pilihan raya umum (PRU) ke 14 lalu.
“Kan Tun (Dr Mahathir) dah janji hari itu? Dah tandatangan perjanjian dan saya ada jadi saksi kerana saya yang sediakan perjanjian itu.
“Perjanjian itu dibawa ke rumah Tun pada pagi hari, dalam perjanjian itu Tun bersetuju nak jadi perdana menteri dua tahun saja.
“Tak timbul masalah orang undi dia lagi untuk jadi perdana menteri sebab dia dah bersetuju dan dia pun dah jadi perdana menteri sehingga dua tahun, (atau) 22 bulan, dah dekat dua tahunlah, tinggal dua bulan saja lagi,” tegas Husam kepada media di Putrajaya, hari ini.
Husam berkata demikian mengulas kenyataan Mahathir yang juga pengerusi Pejuang semalam yang mendakwa dia masih lagi perdana menteri jika bukan kerana Anwar.
Dalam wawancara bersama

Utusan Malaysia
, Mahathir menjelaskan selepas dia meletak jawatan perdana menteri pada 24 Feb 2020, Yang di-Pertuan Agong perlu memutuskan ahli parlimen yang mendapat sokong majoriti anggota Dewan Rakyat.
“Kalau tak sabit dia (Anwar), saya hari ini jadi perdana menteri. Pasal bila saya letak jawatan, Agong mahu setiap 220 ahli parlimen tulis siapa yang mereka pilih. Saya fikir PH akan letak nama sayalah, pasal saya daripada PH.
“Tetapi Anwar kata dia ada banyak sokongan, tapi dia orang (PH) bagi kepada Anwar 92 undi, saya dapat 62, bukan daripada PH, daripada parti lain orang lain saya tak tahu siapa.
“Kalau saya dapat 62, kalau saya juga dapat 92 daripada PH, saya dapat 154, saya jadi perdana menterilah. Tapi dia bagi saya kalah, dia pun kalah,” kata Mahathir.
Mengulas lanjut perkara itu, Husam berkata sebelum kedua-dua pihak pemimpin terbabit sepakat dan bersetuju dengan perjanjian tersebut, Mahathir telah mengadakan perbincangan dengan anak perempuan presiden PKR, Nurul Izzah Anwar, yang turut dihadirinya.
“Kemudian sebelum kedua-dua pihak menerima persetujuan bergabung dengan Tun dan setuju untuk Tun jadi perdana menteri, Tun telah telah pujuk pihak Anwar melalui Nurul Izzah.
“Saya diminta jadi saksi dalam pertemuan Nurul Izzah dengan Tun di rumah dia, dan dalam masa perjumpaan itu Tun pakai pakaian yang paling segak iaitu pakaian sut ala nehru, dia jarang-jarang pakai tu.
“Dia pakai kemas kerana berunding dengan Nurul Izzah, saya diminta menemankan perundingan itu.
“Dan dalam perundingan itu, Tun bersetuju untuk dia jadi perdana menteri dan kemudian beri kepada Anwar,” katanya.
Jelas Husam, Anwar yang juga ahli parlimen Port Dickson itu juga telah bersetuju dengan penuh hormat untuk Mahathir mengemudi negara.
“Seterusnya kita kena ingat mesyuarat PH yang terakhir Febuari 2020 yang mana semua setuju Tun terus jadi perdana menteri dan tak tentukan tarikh bila dia berhenti.
“Dalam mesyuarat itu, Anwar sendiri kata Tun teruskan sebagai perdana menteri dan akan sokong dia, tak perlu bincangkan tarikh akhir jawatan beliau. Tun teruskan, kita sokong dan kita tiada masalah.
“Tetapi, keesokkan harinya dia letak jawatan,” jelas Husam.
Malah, kata Husam apa yang lebih menyedihkan, Mahathir langsung tidak bercerita kepada sesiapa selepas dia meletakkan jawatan sebagai perdana menteri ketujuh selepas 22 bulan memerintah.
“Dia tak cerita pada (pemimpin) PH seorang pun, tiba-tiba dia hantar surat letak jawatan dan pada hari kita nak mengadap Agong di Istana, pihak PH berhimpun di Hotel Eastin, berkampung di situ dan kita tugaskan orang untuk ambil Tun tetapi Tun tak datang
“Jadi, kita pun keliru nak letak nama Tun, Tun dah letak jawatan. Jadi, kita terpaksalah dan semua ahli parlimen PH masa itu memberikan undi percaya kepada Anwar sampai dia dapat sehingga 92 undi.
“Bukan salah PH kerana Tun tidak ada komunikasi pada masa itu,” tegas Husam.
Tambah Husam, Setiausaha Agung PKR Saifuddin Nasution Ismail masih menyimpan salinan surat perjanjian terbabit dan pendedahannya itu hanya sekadar berkongsi fakta yang sebenar tentang situasi ketika itu.
“Saya jelaskan perkara ini supaya di kemudian hari fakta yang sebenar tentang keadaan pada waktu itu dapat direkodkan dan saya antara saksi kepada perkara-perkara tersebut.
“Saifuddin ada salinan perjanjian itu,” katanya.
Mengulas lanjut tindakan Mahathir itu, Husam mempersoalkan keikhlasan bekas perdana menteri ketujuh itu dalam membela nasib rakyat di negara ini.
Kata Husam, sebagai pemimpin negara Mahathir tidak sepatutnya meletakkan sebarang syarat.
Namun, kata Husam sebaliknya pula yang berlaku.
“Kenapa tiap-tiap masa orang lain kena ikut syarat Tun (Mahathir) saja? Setiap masa Tun saja kena bagi syarat, tak boleh ke sekali Tun ikut syarat orang lain?
“Tiap-tiap masa dia kena letak syarat, syarat itulah, syarat inilah, dua syarat, tiga syarat.
“Kali ini kalau Tun betul-betul fikir tentang negara dan rakyat Malaysia yang menderita dengan harga barang naik dan ekonomi yang sangat rapuh serta segala benda boleh berlaku pada ekonomi, hutang negara kita banyak, ramai susah nak cari makan dan kuasa beli orang kampung jatuh, Ringgit Malaysia nak jatuh.
“Jadi, kenapa kita nak kena banyak-banyakan syarat? Kamu nak selamatkan negara ke nak letakkan diri kamu dalam percaturan kuasa?
“Kalau nak utamakan negara tak perlu syarat, apa masalah dengan Anwar ke Muhyiddin kalau kamu kata nak berkorban untuk negara dan kenapa tidak pula orang lain yang beri syarat kepada Tun pula?
“Kalau kita kata syaratnya nak kerjasama dengan Pejuang, Tun bersara, apa salahnya?” soalnya.
Sumber –
https://m.malaysiakini.com/news/623575

0

0

votes
Article Rating
Kongsikan artikel ini


“USAHA PERKASA WANITA DIROSAKKAN ANAK PEREMPUAN PRESIDEN UMNO”

Anak kepada Zahid Hamidi, Presiden UMNO, Nurulhidayah Hamidi, telah merosakkan usaha pemerkasaan wanita apabila dia mengatakan yang golongan wanita tidak dilahirkan untuk menjadi pemimpin.
Kita pernah pun ada seorang Timbalan Perdana Menteri wanita, dan sepatutnya tidaklah terlalu sukar untuk kita mempunyai seorang Perdana Menteri wanita.
Rakyat Malaysia perlu berusaha untuk memecahkan siling kaca ini dengan memilih seorang Perdana Menteri wanita.
Indonesia, Filipina, Singapura, Korea Selatan, India, Nepal, Taiwan, Sri Lanka, Tanzania, Argentina, Greece, Finland, Ireland, Iceland dan Brazil adalah antara negara yang sudah mempunyai Presiden wanita manakala India, Pakistan, Sri Lanka, Bangladesh, Turki manakala Thailand, Australia, New Zealand, United Kingdom, Perancis, Belgium, Israel, Tunisia, Norway, Kanada, Sweden, Finland, Denmark, Ireland, Iceland, Lithuania, Poland dan Portugal adalah antara negara yang pernah memilih Perdana Menteri wanita.
Jerman pernah melantik seorang Canselor wanita mana Ratu Elizabeth kini sedang meraikan jubli platinum sempena 70 tahun berada di atas takhta sebagai Ratu United Kingdom.
Nurulhidayah berhasrat untuk mengundurkan kemajuan ini tetapi dia perlu diingatkan kepada kata-kata Perdana Menteri wanita pertama Israel, Golda Meir:
“Sama ada wanita itu lebih baik daripada lelaki, saya tidak boleh katakan – tetapi saya boleh katakan mereka pastinya tidak lebih teruk.”
Nurulhidayah perlu ingat yang kita kini berada di dalam era pemerkasaan wanita, dengan Ketua Hakim Negara, Tun Tengku Maimun binti Tuan Mat dan Presiden Mahkamah Rayuan, Tan Sri Rohana binti Yusuf kedua-duanya wanita, dengan tujuh orang lagi hakim wanita daripada dua belas orang hakim Mahkamah Persekutuan.
LIM KIT SIANG
Ahli Parlimen Iskandar Puteri, Johor.

0

0

votes
Article Rating
Kongsikan artikel ini


MAKNANYA SEKARANG PM TAK PERLU TERGESA-GESA LAGI NAK BUBAR PARLIMEN, ABAIKAN SAJA DESAKAN KLUSTER MAHKAMAH

Pertikaian sama ada Parlimen perlu dibubarkan dengan segera atau sebaliknya kini menjadi isu yang semakin membahang antara dua kumpulan dalam UMNO.
Kluster mahkamah dan mereka yang menyokong kumpulan itu telah dan sedang mengasak Perdana Menteri, Ismail Sabri Yaakob dengan pelbagai cara agar segera membubarkan Parlimen.
Setelah berjaya meluluskan usul dalam PAU2021 yang menetapkan PRU15 hendaklah diadakan sebelum pemilihan UMNO, kemudian meminda perlembagaan parti bahawa pemilihan UMNO hanya boleh diadakan enam bulan selepas PRU dilangsungkan dan tekanan terbaru melalui Konvensyen BN, terbaru ini mereka mula mengingatkan Ismail Sabri berkenaan MOU dengan PH pula.
Yang mereka gembar-gemburkan ialah kononnya MOU itu tamat pada 31 Julai ini yang bermakna Parlimen sudah boleh dibubarkan selepas tarikh itu kerana tiada lagi sokongan daripada PH.
Ia juga kononnya bersesuaian dengan keputusan MT UMNO yang tidak menyambung lagi MOU itu selepas tarikh 31 Julai.
Kluster kabinet dalam hal ini lebih selesa PRU15 tidak diadakan segera, bahkan mencadangkan Parlimen hanya perlu dibubarkan di hujung penggal sedia ada iaitu sehingga Mei 2023.
Hujah mereka, kerajaan perlu lebih masa untuk berperanaan dengan lebih baik dalam menyelesaikan isu-isu rakyat sebelum PRU15 hendak diadakan.
Mereka juga menyelar tindakan mengaitkan MOU dengan UMNO kerana perjanjian itu adalah antara kerajaan dengan PH sama sekali tidak ada kena-mengena UMNO.
Selain kluster kabinet, PH juga turut sama mempertikaikan UMNO berhubung keputusan yang mereka ambil berkaitan MOU kerana UMNO pada hakikatnya tidak terkait sama sekali.
Berikutan isu MOU semakin diperdebatkan antara dua kluster itu kebelakangan ini, pelbagai kenyataan dan selar-menyelar antara dua kluster UMNO itu mula semakin panas dalam sehari dua ini.
Dalam masing-masing berhujah mempertahankan kenyataan itu, apa yang menarik sekali ialah tindakan Annuar Musa yang tampil mendedahkan butiran penuh MOU itu.
“Bagi yang suka menulis tetapi malas membaca, menyelidik atau yang mungkin sengaja mahu mengelirukan fakta, saya hantarkan di sini dokumen rasmi atau salinan MOU antara kerajaan dan PH.
“Sila teliti perkara 2 dan perkara 3 dalam MOU berkenaan. Saya adalah salah seorang yang mewakili kerajaan menandatangani MOU tersebut,” katanya lagi.
Sebagaimana dokumen yang disertakannya itu, Perkara 2.1 MOU itu menyebut “Memorandum Persefahaman ini hendaklah berkuat kuasa daripada tarikh Perjanjian ini ditandatangani dan hendaklah terpakai sehingga pembubaran Parlimen Malaysia yang ke-14”
Bagi Perkara 3.1, fakta yang tertulis memaklumkan – Kerajaan bersetuju tidak akan mengusulkan pembubaran Parlimen sebelum 31 haribulan Julai 2022”.
Berdasarkan fakta itu, adalah jelas bahawa MOU antara kerajaan dengan PH akan terpakai sehingga tempoh penggal Parlimen dibubarkan dan tidak disebut ia berakhir selepas 31 Julai.
Dan oleh kerana ada persetujuan bahawa kerajaan tidak akan membubarkan Parlimen sebelum 31 Julai 2022, bermakna penggal Parlimen sedia ada ini boleh terus dipertahankan sehingga Parlimen dibubarkan yang tidak diketahui bila tarikhnya yang sebenar.
Yang tidak boleh kerajaan buat cuma melakukan pembubarkan Parlimen sebelum tarikh 31 Julai 2022.
Ertinya, tempoh yang dibenarkan dalam MOU itu untuk Ismail Sabri membubarkan Parlimen ialah selepas 31 Julai sehinggalah tempoh pembubaran Parlimen.
Selagi Parlimen tidak dibubarkan, selagi itu MOU adalah sah dan terpakai.
Soal bila Parlimen mahu dibubarkan, ia terpulang kepada budi bicara Perdana Menteri untuk memilih waktu yang sesuai bagi menasihati Yang Dipertuan Agong berkenaan dengannya.
Yang jelas, MOU itu memberi peruntukan yang jelas bahawa Ismail Sabri tidak perlu tergesa-gesa untuk membubarkan Parlimen.
Kenapa beliau perlu tergesa-gesa mahu membubarkan Parlimen, sedangkan ada tempoh yang selesa dan panjang untuknya berbuat demikian iaitu bermula selepas 31 Julai sehingga pembubaran Parlimen ke 14?
Oleh kerana MOU terpakai sehingga tempoh sehingga Parlimen dibubarkan dan tempoh penggal Parlimen ini ialah Mei 2023, maka buat apa Perdana Menteri mahu memilih tarikh yang awal atau dalam tempoh terdekat ini untuk membubarkan Parlimen sebagaimana didesak kluster mahkamah?
Tunggulah dekat-dekat Mei 2023 nanti, sekaligus desakan kluster mahkamah sudah tidak laku dan boleh diabaikan begitu saja.
– ShahbudinHusin 05/06/2022.

0

0

votes
Article Rating
Kongsikan artikel ini


RENGEKAN MAHATHIR BUKTI DIA BUKAN SAJA TAK MAHU SERAH KUASA, MALAH SENTIASA INGIN HALANG ANWAR

Tindakan Tun Mahathir Mohamad terus menerus merengek mengenai nasib dirinya yang hanya mampu bertahan selama 22 bulan sebagai Perdana Menteri di bawah PH, walau sebelum itu sudah berkuasa selama 22 tahun bersama BN, dengan sendirinya telah mendedahkan busuk hatinya sendiri.
Apatah lagi dengan kenyataan terbaru beliau yang sekali lagi menyalahkan Anwar Ibrahim atas nasib malang yang menimpa dirinya itu.
Bekas Perdana Menteri berusia 97 tahun yang sudah beberapa kali keluar masuk IJN itu berkata – “Kalau tak sabit dia (Anwar), saya masih Perdana Menteri lagi.”
“Pasal bila saya letak jawatan, Agong mahu setiap 220 Ahli Parlimen tulis siapa yang mereka pilih.
“Saya fikir PH akan letak nama sayalah, pasal saya daripada PH.
“Tetapi Anwar kata dia ada banyak sokongan, tapi dia orang (PH) bagi kepada Anwar 92 undi, saya dapat 62,” katanya dalam interbiu tersebut.
Meskipun cerita sebenar yang melingkari isu perletakan jawatannya itu bukan lagi rahsia sama ada di bumi dan di langit di mana Tun Mahathir berbuat demikian secara tiba-tiba tanpa berunding dengan PH, enggan hadir mesyuarat PH selepas meletak jawatan dan sebelum itu terikat dengan janji peralihan kuasa kepada Anwar yang dipersetujuinya sendiri, kenyataan terbarunya ini adalah bukti sahih beliau ingin jadi Perdana Menteri bukan saja setakat dua tahun, malah sehingga sekarang.
Bermakna, kenyataan demi kenyataan Tun Mahathir sebelum itu bahawa beliau akur dengan janji peralihan kuasa dan akan menyerahkan jawatan Perdana Menteri kepada Anwar setelah dua tahun memegang jawatan adalah propa semata-mata.
Sebaliknya, niat sebenarnya ialah ingin jadi Perdana Menteri sampai sekarang iaitu sehingga tahun 2022 atau sehingga Parlimen PRU14 berakhir.
Jika tidak, takkan beliau menyebut – Kalau tak sabit dia (Anwar), saya masih Perdana Menteri lagi.
Ini juga bererti, dengan meletak jawatan dan mencalonkan dirinya sekali lagi, Tun Mahathir bukan saja mahu jadi Perdana Menteri buat kali ketiga iaitu sebagai PM8 pula, bahkan untuk terus memungkiri janji peralihan kuasa kepada Anwar dan PH.
Sudah tentu jika jika dipilih lagi sebagai Perdana Menteri, Tun Mahathir akan terus berdalih mengenai janji peralihan kuasa kerana dengan mengatakan “kalau tak sabit Anwar, saya masih Perdana Menteri lagi” adalah bukti atau pengakuan bahawa memang berniat untuk “menipu” Anwar dan PH buat kali kedua bagi membolehkannya terus memegang kuasa sehingga sekarang.
Disebabkan tidak tercapai hajat untuk melakukan khianat buat kali kedua itu, maka beliau berasa begitu kecewa dan sakit hati kepada Anwar dan PH sampai kini.
Sepatutnya, setelah 22 bulan berpeluang menjadi Perdana Menteri, Tun Mahathir tidak mencalonkan lagi dirinya kerana ketika itu tempoh janjinya memegang jawatan selama dua tahun sudah pun hampir berakhir.
Bukankah lebih bermaruah dan dipandang tinggi jika sebelum dua tahun atau 24 bulan janji peralihan kuasa sepatutnya berlaku, Tun Mahathir sedia menunaikan janji itu lebih awal lagi?
Maka, bukan saja dengan terus menawarkan diri lagi sebagai calon Perdana Menteri telah membuktikan Tun Mahathir mengkhianati janji, ia juga menunjukkan beliau sepanjang masa mempunyai hati yang busuk mahu menghalang kemaraan Anwar.
Dengan hanya memperolehi 62 sokongan berbanding 92 yang dimiliki Anwar, sepatutnya Anwar yang berhak menyalahkan Tun Mahathir, bukan Tun Mahathir terus menerus mengeluh dan merengek menyalahkan Anwar.
Tetapi, pernahkah kita dengar Anwar merungut menyalahkan Tun Mahathir?
Diberi lanjutan usia yang istimewa dan beberapa kali keluar masuk IJN, termasuk yang terakhir pada Januari lalu di mana beliau sendiri tidak percaya mampu sihat semula lantaran percaya ketika itu masanya untuk pergi benar-benar telah tiba, rupa-rupanya ini hikmah yang Tuhan mahu kita melihat daripada kesihatannya yang dipulihkan itu.
Makin hari makin terdedah segala niat tidak baik dan isi hatinya yang sebenar yang semua ini secara perlahan-lahan akan menghakis rasa hormat rakyat kepadanya.
– ShahbudinHusin 06/06/2022.

0

0

votes
Article Rating
Kongsikan artikel ini


SABAR-SABARLAH KLUSTER MAHKAMAH, PENDIRIAN PM DALAM PENENTUAN TARIKH PRU ADALAH BETUL

Perdana Menteri Ismail Sabri Yaakob telah membuat satu kenyataan yang betul apabila beliau menyatakan bahawa Perdana Menteri tidak boleh mendahului kuasa Yang di-Pertuan Agong dalam soal menentukan tarikh pilihanraya umum ke-15 pada masa sekarang ini, sewaktu tempoh Parlimen Malaysia Ke-14 masih ada masa hampir setahun lagi.
Pilihanraya umum Parlimen ke-14 berlangsung pada 9 Mei 2018. Jika dikira tempoh lima tahun untuk mengadakan pilihanraya umum ke-15, maka tarikh tamat tempoh ialah pada 8 Mei 2023.
Tetapi ada tafsiran undang-undang menyatakan tempoh 5 tahun itu bermula apabila ahli-ahli parlimen Penggal ke-14 mengangkat sumpah iaitu pada 16 Julai 2018.
Ini bermakna tempoh lima tahun itu berakhir pada 15 Julai 2023. Jika 15 Julai diambil kira, dan katakalah Parlimen dibubarkan pada tarikh tersebut, maka undang-undang mengadakan peruntukan bahawa pilihanraya umum ke-15 hendaklah diadakan dalam tempoh 60 hari dari tarikh pembubaran parlimen.
Ini membawa maksud Suruhanjaya Pilihanraya (SPR) boleh menetapkan tarikh pilihanraya Umum pada atau sebelum 14 September 2023.
Jadi ada tempoh lebih kurang setahun lagi mandat yang diberi oleh rakyat kepada Parlimen Malaysia ke-14.
Jika pada tahun hadapan iaitu tahun 2023 Perdana Menteri mengadap Yang di-Pertuan Agong untuk menasihati Baginda di bawah Perkara 40(1) supaya membubarkan Parlimen ke-14 bagi membolehkan pilihanraya umum ke-15 diadakan, maka secara konvensyen perlembagaan, Yang di-Pertuan Agong wajar menerima nasihat Perdana Menteri itu dan memperkenankan permohonan tersebut.
Tidak molek dan tidak cantik, malah akan jadi krisis perlembagaan jika Yang di-Pertuan Agong menolak nasihat Perdana Menteri itu.
Tetapi sebaliknya, jika esok atau seminggu dua ini atau bulan hadapan atau bulan-bulan mendatang dalam tahun 2022 ini, kerana didesak dan ditekan kiri kanan ke atas Perdana Menteri sehingga akhirnya Perdana Menteri menyerah kalah dan terus ke Istana Negara mengadap Yang di-Pertuan Agong untuk menasihat baginda supaya membubarkan Parlimen Malaysia ke-14 bagi membolehkan PRU ke-15 diadakan, maka ada risikonya bahawa permohonan itu boleh ditolak.
Aiblah bagi seorang Perdana Menteri jika Yang di-Pertuan Agong menolak nasihatnya, seperti hal yang pernah berlaku ke atas Perdana Menteri sebelum ini.
Ini rasanya, mungkin, barangkali, sebagai sebab mengapa Ismail Sabri Yaakob perlu berhati-hati supaya “pisang tidak berbuah dua kali”.
Negara Malaysia ini bukan negara kuasa rakyat sepenuhnya. Sistem Raja Berperlembagaan masih berfungsi. Yang di-Pertuan Agong boleh menolak nasihat Perdana Menteri di bawah Perkara 40(2)(b) iaitu Yang di-Pertuan Agong boleh menggunakaan kuasa budibicara baginda untuk tidak memberi izin terhadap permohonan pembubaran Parlimen terlalu awal dari tarikh yang wajar dan sepatutnya.
Jadi kepada anggota Kluster Mahkamah, atau yang bukan Kluster Mahkamah tetapi sudah teruja sangat untuk kembali berada di koridor kuasa dan di puncak takhta supaya bersabar-sabarlah sedikit.
Selesaikan dulu kes masing-masing di Mahkamah. Adakan dulu pemilihan parti politik masing-masing. Kawal inflasi supaya tidak masuk ke tahap hyper-inflasi sehingga rakyat biasa boleh “mati”.
Selepas keadaan sesuai dan selesa, dan penyakit Covid-19 benar-benar tidak lagi menjadi ancaman bahaya terhadap kesihatan awam, maka ketika itu, silalah kita adakan pilihanraya umum ke-15.
“Tidak lari gunung dikejar,” Raikanlah Festa Demokrasi Rakyat apabila tiba saatnya nanti.
Hassan Abdul Karim
Ahli Parlimen Pasir Gudang
Isnin, 06 Jun 2022

0

0

votes
Article Rating
Kongsikan artikel ini


KENAPA TAK DIPINDAHKAN SEKALI KEMENTERIAN KEWANGAN KE KUALA SELANGOR?

Menteri Kewangan, Tengku Zafrul Tengku Abdul Aziz baru-baru ini mengumumkan Kuala Selangor sebagai daerah angkat kementerian yang diterajuinya.
Selain mengumumkan persetujuan kerajaan mewujudkan sebuah stesen ECRL di Puncak Alam dalam daerah Kuala Selangor, beliau juga memberitahu, daerah itu ada nilai sentimental kepada dirinya.
“Saya secara peribadi sememangnya sedikit sentimental dengan daerah Kuala Selangor ini.
“Memang banyak potensi tempatan yang boleh dikembangkan dan diketengahkan,” katanya dalam majlis kenduri rakyat di Puncak Alam, Ahad lalu.
Sebagaimana diperkatakan ramai sejak akhir-akhir ini, Tengku Zafrul dikatakan sedang meninjau-ninjau kemungkinan ingin bertanding di Kuala Selangor dalam PRU15 akan datang ini.
Agaknya nilai sentimental dan pengumuman Kuala Selangor sebagai daerah angkat Kementerian Kewangan itu tidak lain kerana keinginannya untuk bertanding di kawasan itu.
Yang peliknya sebelum ini beliau ada juga turun mengadakan beberapa program di Lembah Pantai dan Kuala Pilah, tetapi tidak pula kedua-dua kawasan itu pernah disebutnya ada nilai sentimental kepada dirinya.
Tidak juga diumumkannya Lembah Pantai dan Kuala Pilah sebagai kawasan angkat kepada Kementerian Kewangan.
Dahsyat dan hebat juga nampaknya gaya orang kayangan ini dalam berpolitik!!
Jika dah syok sangat dengan Kuala Selangor, kenapa tak dipindahkan saja seluruh Kementerian Kewangan ke kawasan itu?
Mengumumkan sesuatu kawasan sebagai daerah angkat kepada Kementerian Kewangan bukan saja tidak pernah berlaku sebelum ini, bahkan juga tidak pernah dilakukan oleh mana-mana menteri atau kementerian yang lain.
Sesebuah kementerian adalah berfunfgsi untuk rakyat seluruh negara dan tidak terhad kepada sesuatu kawasan saja.
Menjadikan sesebuah kawasan sebagai daerah angkat hanya akan menjadikan kementerian itu cenderung bertindak berat sebelah dan tidak adil kepada kawasan-kawasan lain, apatah lagi apabila menterinya sendiri mempunyai hasrat yang menggelodak dalam dada ingin bertanding di kawasan Kuala Selangor di sebalik ditolak oleh kepimpinan UMNO bahagian tersebut.
Apakah selepas ini banyak peruntukan pembangunan akan dilambakkan ke Kuala Selangor, bukan saja untuk memastikan kemenangan dalam PRU15 akan datang, tetapi juga untuk “membeli jiwa” orang-orang UMNO yang menolak kehadiran beliau?
Apa pun, sebagaimana dibangkitkan Anthony Loke daripada DAP semalam, perlakuan Tengku Zafrul menjadikan Kuala Selangor sebagai daerah angkat adalah suatu bentuk salah guna kementerian itu.
“Tengku Zafrul tidak sepatutnya menggunakan kedudukannya sebagai Menteri Kewangan untuk memberi kelebihan pilihan raya kepada dirinya,” ujar beliau.
Dalam hal ini, meskipun Tengku Zafrul adalah “menteri kayangan”’yang seolah-olah diturunkan daripada cakerawala, namun Perdana Menteri harus memberi teguran kepadanya agak berkelakuan betul sebagai seorang menteri dan anggota kabinet.
Beliau tidak patut dibiarkan berbuat sesuatu mengikut selera dan kepentingan dirinya semata-mata.
Cuba bayangkan jika setiap kementerian memilih satu kawasan sebagai daerah angkat masing-masing, apa jadi akhirnya kepada fungsi semua kementerian?
Tidakkah akhirnya kementerian akan jadi seperti sebuah syarikat sendirian berhad kepada menterinya saja?
Apa pula jadinya jika beliau dipindahkan ke kementerian lain selepas ini?
Adakah Kuala Selangor akan jadi daerah angkat kepada kementerian baru yang diterajuinya pula?
– ShahbudinHusin 07/06/2022.

0

0

votes
Article Rating
Kongsikan artikel ini